Malou Henriksen Goiburuko segalaria - Andoain - Aiurri.eus\nMalou Henriksen Goiburuko segalaria\nXabier Lasa 2019-07-06 09:00\nJuantxo Lopez de Munainen esanetara ari da Malou Henriksen andoaindarra. Irudian, iazko Goiburuko jaietan.\nAndoaindarrak segalari izateko grina erakutsi du azken aldian, eta lehiaketen mundua probatzera joan zen Altzora, aurreko larunbatean. Euskal Herriko IX. Sega-Ligaxkako hirugarren eta azken saio erabakiorra ospatu zen bertan.\nAltzoko txapelketara ez zen espreski lehiatzera joan, bere burua neurtzera baizik: “Txapelketako aurreko bi saioetan ez nuen parte hartu; azken honetan aurkeztu banintzen, batik bat neure burua neurtzeko izan zen. Bide horretatik jarrai dezakedan ala ez ikusteko”.\nTxapelketak azkartasuna eta txukuntasuna kontuan hartzen dituen modalitatea zuen oinarri, eta emakumezkoen kategorian 7×5 m2 -ko saila ebaki behar izan zuten. “25 metroko bi sail behar ziren eta nahiko bizkor ibili nintzen abailari dagokionez, pare bat minutu behar izan bainituen lanak bukatzeko; bosgarren geratu nintzen sailkapen horretan. Belarra txukun moztearen kontuan, ordea, zabarrago ibili nintzen eta sailkapenean zazpigarren geratu nintzen”.\nAltzon indarrak neurtu ostean, sentsazioa onekin itzuli zen etxera. “Ez nintzen gustura geratu egindako lanarekin. Baina etorkizunari begira jartzen banaiz, jarraitzeko motibazioarekin itzuli nintzela esango nuke. Hobetzeko asko daukat. Batetik, urduritasuna kontrolatzen. Eta, bestetik, teknikan sakontzen. Biak ere prestaketa saioekin eta jendaurrean arituz landu litezkeela iruditzen zait”.\nMalou Henriksenek Juantxo Lopez de Munain auzokidea izan du laguntzaile, orain arte. “Larunbateko saioan etengabe egiten zidan oihu, sega azpitik sar nezan. Izan ere, segaren punta maiz lurrean sartzen nuen! Zorrotza da, baina erakusle bikaina, eta estimatzen diot jarri duen interesa eta pazientzia. Juantxo herri kirolak eta bereziki sega sakon-sakonetik bizi duen pertsona da. Dena esatera, bere familia guztia da herrian sortzen diren jaien, lehiaketen eta herri kirolen animatzaile”. Malou Henriksen orain hiruzpalau urte murgildu zen herri kirolen unibertsoan. “Inoiz ez naiz oso-oso kirolaria izan, baina 2017ko Santas Krutz jaietan giza-probaren erronka planteatu zen, eta Andoaingo taldeak parte-hartzaileak behar zituenez, bertan izena eman nuen; Donostiako bi auzoen kontra aritu ginen, jaietan ikuskizun polita sortuz. Bide horretatik jarraitu nahi nuenez, Ibarrako eta Usurbilgo emakumeen giza-probatako taldeekin aritu nintzen bolada batean. Iaz, berriz, segari heldu nion Andoaingo auzoen arteko herri kirolen ligan".\nDanimarkarra, herri kiroletan\nMalou Henriksen Danimarkan jaio zen baina txikitan Ingalaterrara joan eta han egina da bere bizitzaren zati handi bat. Orain hamar bat urte Euskal Herrira etorri zen arte. “Biologoa naiz, eta Donostiako ikerketa zentro batean lan egiten dut; Andoainen sei bat urte daramat bizitzen, Goiburu auzoko baserri batean hain zuzen”.\nIzena, itxura-bisaia, azentua… direla eta, maiz entzun behar izan ditu galdera berberak. “Nongoa zara? Nolaz ikasi duzu euskara horren ondo? Zer dela herri kiroletan?”. Umorea eta denbora hartzen ditu, galderei erantzuteko. “Euskaldunak, berari egozten zaion topikoari eutsiz, ez dizu halakorik galdetuko aurreneko ezagutu aldian. Baina bai bigarrengo edo hirugarrengoan, behin pixka bat konfiantza hartuz gero...”. Normaltzat jotzen du herri kiroletako zenbait jenderi arraroa egitea bera segan ikustea. “Danimarkan edo Ingalaterran nik ez dut ezagutu antzeko herri kirolik, baina zer arraio, kirolak dira euskal kirol horiek ere, dibertsioa eta ariketa fisikoa uztartzen dutenak. Eta oraingoz sega egin zait gogokoen; nire nortasunarekin ondo moldatzen den kirola dela iruditzen zait, bakarka egin beharrekoa, kontzentrazioa eskatzen duena, naturan praktikatzen dena… Gainera, ezin giro jatorragoa sumatzen da segalarien artean, lehengoan Altzon frogatu zen bezala; egundoko afari giro eder batekin amaitu genuen eguna!\nAuzoen arteko lehian arituko da berriro\nIazkoaren antzera, aurten ere Malouk Goiburu auzoa ordezkatuko du Andoaingo bost auzoek Santa Krutzetan abian jarri zuten lehiaketa-ligan, sega-probari dagokionez. Etxeberrietako jaien baitan, Miranda pasealekuko belazeetan jokatuko da sega lehia, uztailaren 30ean. Malouk Mikel Jauregi (Buruntza), Unai (Etxeberrieta), Antton Arruti (Santa Krutz) eta Xabier Lasa (Sorabilla) izango ditu aurrez aurre. Pronostikoa eskatuta, irri egiten du “Lau mutilen aurretik geratu nahiko nuke. Baina oso ondo moldatzen direnak badira, Buruntza eta Etxeberrietako ordezkariak bereziki. Iaz erakustaldia eman zuten”. Lehiaren gainetik, baina, ospakizunari garrantzia ematen dio Malouk: “Oso ekimen polita da. Herri kirolak jai herrikoi eta parte hartzaile batean sustatzeaz gain, auzoetako biztanleen arteko harremanak estutzen laguntzen du. Eta\nAndoaingo herriari bizitasuna ematen dio”.


Hitzaldia antolatu dute Zigor Arteaga biologoarekin San Bartolomen - leihoa.info\n2019 December 12, Thursday adminLeioa, Sarrera\nSan Bartolomé eta Artatzagane Auzo Elkarteek eta Auzotarrok Kultur Elkarteak bihar, abenduak 13, ostirala, arratsaldeko 19:30ean, San Bartoloméko Kultur Aretoan hitzaldia antolatu dute Zigor Arteaga biologo leioaztarrarekin.\nHitzaldian biologo honek “egindako ikerketaren ondorioak” ezagutrarazi nahi dituzte, “egitasmoaren egungo egoeraz” informazioa eman eta “elkarrekin egin daitezkeen ekintzak” baloratu nahi dituzte.\nEzagutzera emandako oharrean diotenez, “Domingotarren komentuko orubea birkalifikatzen duen udalbatzalren akordioak herriaren erantzuna behar du, hura geldiarazteko gai izan dadin”. Kexu dira EAJ/PNVk eta PSEk gobernatutako Udalak, PP-ren zinegotzi bakarraren laguntzarekin, “babes bereziko 47.874 m2 lurzoru urbanizaezinetik hiri-lurzorura pasatzea eta 0,6 m2/m2ko eraikigarritasuna eta 21.000 m2tik gorako okupazioa baimentzea” nahi duelako, “oso gai larritzat” joz, “etorkizunerako bidea irekitzen baitu, eta are larriagoa Unibertsitate-Bolue bidearen proiektua, Kurkudiko mendi-hegal osoa suntsitzen amaituko lukeena”.\nHorregatik, eta “”orubea birsailkatzeko prozesuari buruzko oinarrizko informaziorik ez dagoenez”, hiru elkarteek “argia eman” eta “Leioako Kurkudi mendiaren inguruan egozten ari den operazioa ulertzen” lagundu nahi duen ekimen hau antolatu dute.\nKurkudi mendiaren inguruko hiru elkarteok alegazioak aurkezteko, auzitegira jotzeko eta proiektuaren aurka mobilizatzeko asmoa adierazi dute haien oharrean, eta auzotarrak Kurkudi mendia salbatzeko mugimendura batzeko dei egiten dituzte.


Nola eragingo du Behobia-Donostiak trafikoan? Hona, erantzun guztiak | Herribizia\nIgande honetan Behobia-Donostia lasterketa izango da. Honek sekulako eragina izaten du trafikoan eta garraiotan. Lasterketa behar bezala gauza dadin bermatu eta laguntzeko, azaroaren 13an (igandea) Errenteriako eremu handi batean eragina izango duten hainbat neurri hartuko dira:\nHemen klik eginda, interesatzen zaizun guneari buruzko informazio guztia ikusi ahal izango duzu mapa batean.\n08:30 eta 15:00 artean, Nafarroa hiribide osoa, Lartzabal biribilgunetik Kaputxinoetako tuneleko biribilguneraino, itxita egongo da trafiko mota ororentzat.\nLartzabal, Gabierrota, Fanderia, Erdigunea, Etxeberrieta, Olibet eta Iztietan, lasterketa bertatik pasatuko dela-eta, eraginen bat edo beste izango dute.\nOiartzun aldera joateko, GI-2134 errepidean zehar\nDonostia, Irun, Frantzia, Hernani eta abar\nHernani, GI-2132 errepidean zehar\nErdigunera: Jorge Oteiza, Egiburu Berri, Pontikan barrena\nKasko Historikora: Fanderian zehar, Santa Klara biribilgunea.\nNafarroa hiribideko aparkalekuak, Lartzabal eta Gabierrota biribilguneen artean, azaroaren 12ko (larunbata) 18:00etatik igandeko 15:00 arteezingo dira erabili.\nAuzoa erabat itxita geratuko da, edozein garraiobide erabiltzeari dagokionez:\nMotozikleta, ziklomotore eta bizikletak izan ezik, horiek Fanderiako auzoa komunikatzen duten bi zubiak erabili ahal izango baitituzte.\nMugikortasun murriztua duten pertsonak (minusbaliatuak eta abar): baimena emango da Touring etorbidean barrena Fanderia auzotik sartzeko, Komisariaren aurreko bidegorrian eta Gabierrota pasealekuaren barrena.\nErdigunera: Jorge Oteiza, Egiburuberri, Pontikan barrena\nKasko Historikora: Fanderia, Rotonda Santa Clara biribilgunetik.\nBizilagunek aldez aurretik aurreikusi beharko dute ibilgailua behar duten, Fanderian aparkatuta.\nLartzabal eta Gabierrota biribilgune eta Santa Klara (Matxain) eta Gabierrota biribilgune bitarteko Nafarroa hiribidearen zatian ez da ibilgailurik egongo larunbateko 18:00etatik aurrera.\nFanderiako tenis-zelaia aparkalekuak bezala pretatuko da larunbateko 18:00etatik aurrera\nKasko Historikora Agustinetan barrena edo Erdigunetik (Pontika, Alaberga, eta abar) sartu beharko da\nAnbulatoriora, San Jose Langilea Elizara edo Iztietara sartzeko, Niessen merkataritza zentroko aparkalekua erabiliko da.\nGarraiobide publikoa hartzeko, sarbide beretik, Altamirako biribilguneraino, Ekialdebus eta Renfe garraiobideak erabiltzeko.\nNafarroa hiribideko taxi geltokia Biteri kalera aldatuko da, Mª Carmen loradendaren parera.\nFanderiara Tomas Lopez kaletik sartu beharko da. Biribilgune erdia irekia egongo da zirkulaziorako (beste erdia lasterketarako gordeko da).\nFernandez de Landako irteera trafikorako itxita egongo da\nIztietara, beti bezala, Donostia kaletik sartu beharko da.\nIrun kalean Nafarroa hiribiderako sarbidea itxiko da.\nAuzotik ateratzeko Iztieta pasalekuan irteera bat prestatuko da Lezo aldera, eta Oiartzun kalean barrena egingo da.\nUdaltzaingoak bulego mugikorra (furgoneta) jarriko du auzoan, probak irauten duen bitartean.\nErdigunera sartzeko, merkataritza zentroko aparkalekuaren sarbidea erabiliko da (eskailera eta aparkalekua).\nKirol eremuko tenis zelaia aparkaleku gisa egokituko da, azaroaren 12ko 18:00etatik (larunbata) azaroaren 13ko 18:00etara (igandea).\nPapresa aparkaleku gisa egokituko da, azaroaren 12ko 18:00eatitk (larunbata) azaroaren 13ko 18:00etara (igandea).\nLasterketan parte hartuko dutenak: Irteera: 8:10ean, Iztieta eta Zumardiko geltokietatik\nDatorren igandean, azaroak 13, Behobia-Donostia lasterketa izango dela eta, U7 eta U1 lineetako ibilbideetan aldaketak egongo dira 10:50etik 14:10era, gutxi gorabehera:\nU7 lineako hurrengo geltokiak ezabatuko dira: Galtzarabordako polikiroldegia, Nafarroa etorbidea, Touring etorbidea, fanderia 17, Erramun Astibia eta Resurreccion Maria de Azkue.\nJarraian azaltzen diren ordutegien aldaketak lasterketaren antolatzaileek ezarritakoaren arabera aurreikusi dira, hortaz Ekialdebus ez da hauen arduraduna. Irteeren, igarotzeen eta iritsieren ordutegiak gutxi gorabeherakoak dira eta lasterketaren antolatzaileek ezartzen dituzten trafiko-mozketen menpe daude.\nE01, E02 eta E27.\n08:30etik 15:00etara, gutxi gorabehera, hurrengo geltokiak ezabatuko dira (bi norabideetan):\nARRAGUA, LARTZABAL, GABIERROTA, ZUMARDIA, IZTIETA, KAPUTXINOAK,\nBehin-behineko geltoki bat jarriko da Altamirako biribilgunean (saihesbidea baino lehenagoko desbideratzean ).\nE27 HONDARRIBIA – IRUN – DONOSTIA\nGoizean, trafiko-mozketa baino lehenagoko azkeneko zerbitzua autobusa pasako den azkeneko gutxi gorabeherako ordutegia:\n08:30ean Irundik (Gipuzkoa hiribidea, 6) Donostiara\nZerbitzua ahal den lasterren berrezarriko dugu. Altamirako biribilgunearen geltokian\n(Donibaneko linean lehenengo autobusa 8:03an eta ez da Altamiran geratuko, gainerakoak Altamiran geratzen dira, 30 minutuero)\nDonostiako linea: lehenengoa 8:40an eta 30 minutuero)\nAipatutako gune horietako bizilagunek ibilgailua erabili nahi baldin badute, Udaltzaingoaren agenteen, Babes Zibileko boluntarioen eta lasterketaren antolatzaileen oharrak jarraitu beharko dituzte, lasterketak hartuko dituen zona horietatik atera ahal izateko.\nOro har, gomendatzen da Iztieta eta Gabierrotan ibilgailu partikularrak ez erabiltzea. Lasteketaren ibilbide osoan dauden biribilguneak Udaltzaingoak eta Babes Zibileko boluntarioek kontrolatuko dituzte.\nEdozein zalantza argitu nahi izanez gero, jarri harremanetan Udaltzaingoarekin 943 344343 telefono zenbakian edo udaltzaingoa-policialocal@errenteria.eus helbidera mezua bidalita.\nAzaroaren 17an emitituko den Fuocoammare filmari buruzko iritzia\nZintzilik irratia hausnarketa prozesuan izango da bolada batez


Sopelako Udala - Sopelak ingurune naturala eta kulturala babesteko Eraztun Berdea sortzeko proiektua aurkeztu du\nZu hemen zaude: Hasiera Albisteak Sopelak ingurune naturala eta kulturala babesteko Eraztun Berdea sortzeko proiektua aurkeztu du\nAzken eguneraketa: 2022eko maiatzaren 17a\nEraztun Berdea Sopelako ingurune naturala eta kulturala zaintzeko proiektu bat bezala aurkezten da, eragile instituzional, politiko eta sozialen arteko lankidetza konstruktiboan garatua, udalerri hobe bat lortzeko.\nLankidetza horri lekua emateko, Eraztun Berdearen Kontseilua sortuko da eta hitzarmen estrategikoa sinatu duten edo etorkizunean sinatuko duten instituzio eta entitate eragileak parte hartzeko prest egon beharko dira.\nSopelako Eraztun Berdea errealitate bat da dagoeneko. Ostiral honetan, maiatzaren 13an, Sopelako Udalean aurkeztu da udalerriko interesguneak lotuko dituen ibilbide bat sortuko duen elkarlaneko proiektua, udalerriko natura-, kultura- eta historia-ondareari balioa emateko, biodibertsitatearen eta naturguneen kontserbazioaren aldeko apustua eginez.\nEraztun Berdea Sopelako ingurune naturala eta kulturala zaintzeko proiektu bat bezala aurkezten da, eragile instituzional, politiko eta sozialen arteko lankidetza konstruktiboan garatua, udalerri hobe bat lortzeko. Kiribile elkarteak sustatutako kontaktuen eta topaketen prozesuaren emaitza hainbat eragileren arteko Akordio Estrategiko bat sinatzea izan da, non eraikuntza oinarriak, printzipioak, lan-estiloa eta helburuak jasotzen diren, lan partekatuaren kultura berri bat praktikan jarriz.\nHitzarmen honen bidez, Sopelako Eraztun Berdea zehaztu eta gauzatzeko akordioak eraiki guran eragile instituzional, politiko eta sozial guztiek, aldeko jarrera kolaboratibo batetik abiatuta, prozesu bat garatzeko borondatea agerian uzten da..\nProiektu honen helburua Sopela bere ondare natural, kultural eta biodibertsitateaz harro egongo den herri batetan bihurtzea da. Beraz, herri-proiektutzat hartzen da, ez erakunde, alderdi politiko edo elkarte baten proiektutzat. Epe luzerako proiektua izango da, egoeraren araberako eztabaida politiko alderdikoietatik kanpo geratu beharko litzateke, eta hurrengo legegintzaldietan gainditu beharko luke.\nAkordio honetan inplikatutako eragileen helburua Sopelako ingurune naturala babesteko perimetro zabala ezartzea eta Eraztun Berdea errealitate bihurtzea da. Eraztun Berdea ez da lekukotza hutsa izango; aitzitik, lehentasuna emango dio Sopelako natura- eta kultura-ondarea babesteari eta hobetzeari, bai eta herritarrek modu iraunkorrean gozatzeari ere.\nEraztun Berdearen barrutiak babes eraginkorreko hirigintza-kalifikazioa izango du, eta halaxe jasoko da HAPOn. Bertan, Eraztun Berdearen helburuak lehenetsiko dira hirigintza-garapenaren gainetik.\nEraztun Berderaen kontseilua\nLankidetza horri lekua emateko, Eraztun Berdearen Kontseilua sortuko da eta hitzarmen estrategikoa sinatu duten edo etorkizunean sinatuko duten instituzio eta entitate eragileak parte hartzeko prest egon beharko dira. Eraztun Berde horri eragiten dioten erabakiak Kontseilu honen bitartez bideratuko dira, aldebakarreko edo alde bateko erabakiak saihestuz.\nEraztun Berdea eraikitzeko lankidetza-prozesuan zehaztuko denaren kontura, urtebeteko proiektuak eta jarduerak bultzatu eta sustatuko dira, eduki hauexek gorde eta/edo sortzeko asmotan:\nHezeguneak, putzuak eta antzekoak sortzea eta mantentzea.\nEspezie autoktonoak dituzten basoak eta landaketak sustatzea, intereseko eremuak lehenetsiz eta monolaborantzak pixkanaka murrizten saiatuz.\nIbaiak, ibaiertzak eta biodibertsitatea lehengoratzea eta mantentzea.\nBiodibertsitatea areagotzea eta gaur egun dagoena babestea helburu duten esku-hartzeak sustatzea, narriadura eta marjinalizazio handiagoa saihestuz.\nOndare publikorako Eraztun Berdea osatuko luketen balio historiko-kulturaleko lursailak eta/edo higiezinak erostea komeni den baloratuko da.\nHerritarrek gozatzeko aukerak indartuko dira, betiere naturguneen iraunkortasuna eta zaintza kontuan harturik, biodibertsitatea babesteko eta handitzeko printzipioarekin bateraezinak diren merkataritza-masifikazioak eta -erabilerak saihestuz. Era berean, ohitura osasungarriak bultzatzen dituzten esku-hartzeak sustatuko dira, hala nola oinezkoen pasealekuak, eraztunarekin bateragarriak diratekeen bizikleta ibilbideak, atsedenlekuak, baso-bainuguneak, haur-jolas ekologikoak, natura behatzea, baratze ekologikoak, eta abar.\nLur jabeekin akordioak egitea edo Udalak lursail horiek erostea sustatuko da, Eraztun Berde honen helburuak aintzat harturik, intereseko esparruen arabera lehenetsiz.\nDOSSIER OSOA HEMEN\n2021-2022 ikasturtea bukatu berri, Iberre eta Ander deunako gazteak Sopelako udaletxetik pasatu ziren urtean zehar Eskola Agenda 2030aren baitan egindako lana aurkeztera. Eskola Agenda 2030 proiektua Uribe Kosta Zerbitzu Mankomunitatek diruz lagundutako proiektua da eta Sopelako ikastetxeetaz gain, Plentziako institutuak ere hartzen du parte. Eusko Jaurlaritzaren Ingurumen Sailaren...\nKontsulta publikoa hamar egun baliodunekoa izango da, 2022ko ekainaren 13tik 27ra arte. Epe horretan, interesdunek beren iritziak eta ekarpenak aurkeztu ahal izango dituzte ezarritako lekuetan. Sopelako Udalak partaidetza prozesu bat burutuko du Etxeko eta Merkataritzako Hondakinen Ordenantza egiteko eta espazio publikoaren garbiketaren inguruko ordenantza berria garatzeko.Gai horretan...\nEraztun Berdea Sopelako ingurune naturala eta kulturala zaintzeko proiektu bat bezala aurkezten da, eragile instituzional, politiko eta sozialen arteko lankidetza konstruktiboan garatua, udalerri hobe bat lortzeko. Lankidetza horri lekua emateko, Eraztun Berdearen Kontseilua sortuko da eta hitzarmen estrategikoa sinatu duten edo etorkizunean sinatuko duten instituzio eta entitate eragileak parte...\n2022eko apirilaren 29a. Uribe Kostako Mankomunitateak ingurumen-hezkuntza balioan jarriko du ikastetxeetan “UK Argi eta Garbi” proiektuari esker\n2022eko apirilaren 04a. Sopelako Udaleko eta Kiribile elkarteko ordezkariek Zarauzko Eraztun Berde Urdina ezagutu dute\n2022eko apirilaren 04a. Garbigune Mugikor batek hondakinen bilketa egokia eta selektiboa hurbilduko du Sopelara\n2022eko martxoaren 31a. Kiribile elkarteak Barinatxeko itsaslabarreko bi putzuak mantentzeko eta kontserbatzeko lanak burutu ditu\n2022eko martxoaren 09a. Mankomunitateak apirilean hasiko du papera eta kartoia jasotzeko kontratu berria, hobekuntzekin zerbitzuan\n2022eko urtarrilaren 24a. Otsailaren 1etik aurrera, beharrezkoa izango da organikoaren txartela erabiltzea udaletxean poltsa konpostagarriak jasotzeko


Lasarte-Oria Trail taldeko kideak, Tucas de Ixeia inguruan lehian - Lasarte-oria - Txintxarri.eus\nLasarte-Oria Trail taldeko kideak, Tucas de Ixeia inguruan lehian\nTxintxarri Aldizkaria 2021-07-29 14:30\nKarlo Gonzalez Sanchez eta Ines Aguado Blanco probako moentu ezberdinetan. Arg.: LOTME\nGran Trail Aneto Posets lehiatu zen uztailaren 23tik 25era, Benasque, Huescan. Hiru proba ezberdin izan ziren, horien artean, Lasarte-Oria Traileko Ines Aguado Blanco eta Karlos Gonzalez Sanchezek burutu zuten Tucaseko Maratoia\nTucas de Ixeia inguruko bideetan barrena 42 kilometroko ibilbidea egin zuten parte-hartzaileek uztailaren 24an. Bidean Estóseko eta Angel Orus aterpetxeak igaro zituzten eta guztira, 2.500 metroko desnibel positiboa izan zuten.\nGonzalezek 7:21:55 behar izan zuen ibilbidea egiteko. Sailkapen orokorreko 161. postuan eta beterano mailako 53.ena eskuratu zituen.\nAguadok, berriz, 8:02:28 behar izan zituen Benasqueko helmugara iristeko. emakumeen mailan 21.ena izan zen eta beterano mailan, hamargarrena.\nLasarte-Oria Trail Mendi elkarteak 3. Mendi Festako izena ematea irekia dagoela gogorarazten du. Proba irailaren 26an egingo da eta hiru ibilbide izango dira. Informazio gehiago elkartearen sare sozialetan, zein webgunean dago eskuragarri. Izena ematea www.kronoak.com orrialdean egin behar da.


Zer da Goiena.eus-eko komunitatea?\nGoiena.eus erabiltzen dugun guztion taldea. Horixe. Kide eta erabiltzaileez osatuta dago.\nErabiltzaile arruntak. Zorion agurrak sartu, iragarki laburrak bidali edota porra eta lehiaketetan parte hartzeko aukera izango du, baina ezingo ditu albisteetan iruzkinak idatzi. Iruzkinak idazteko erabiltzailea balidatu beharko du erabiltzailearen profilean izen-abizenak eta telefono zenbakia idatziz (hori eginez gero Erabiltzailea izango da).\nErabiltzaileak. Erabiltzaile-profilean izen-abizenak eta mugikor zenbakia baieztatua dituena izango da. Iruzkinak bere izen-abizenekin argitaratuko dira, hau da, ez da ezizenik onartuko. Erabiltzaile-profilean mugikor zenbakia idazten duen lehen aldian GOIENAk datua baieztatu egin beharko du. Horretarako idatzi 688 69 00 07 zenbakira (Whatsapp edo Telegram) ERABILTZAILE IZENA + PIN ZENBAKIA eta IZEN-ABIZENAK. Mezu hori, profilean jarri den telefono zenbakitik bidali behar da. Goienak informazioa baieztatutakoan egingo du aldaketa eta erabiltzaileari jakinaraziko dio (baieztapena ez da automatikoa izango, Goienak bulegoko ordutegian zehar egiaztatuko ditu datuak). Ostean, erabiltzaileak zuzenean argitaratu ahalko ditu iruzkinak bere izen-abizenak erabiliz.\nKideak. Komunitatean parte hartzen duten erabiltzaileak dira, izen-abizenak, argazkia, etab dutenak. Horiek, argazkiak, artikuluak, hitzorduak, iruzkinak eta bestelako edukiak gehitzeko aukera izango dute Goiena.eus-era. Norbanakoak zein taldeak izan daitezke. Kide izateko berriak@goiena.eus-era idatzi behar da komunitatean idazteko eskaera eginez.\nEz, noski. Gogoratu arau sinple hauek:\nGoiena.eus-en parte hartzeko erregistratu beharra dago. Alegia, erabiltzaile bihurtu.\nErantzunetan edo bestelako ekarpenetan, Goiena.eus-ek akusazioak eta irainak ez ditu onartuko, ezta tonuz kanpokoak ere. Halakoak baleude, Goiena.eus-etik kentzeko eskubidea dauka.\nTestua euskaraz idatzi behar da. Bestela, Goiena.eus-ek kendu egingo du.\nMugatu zure iritziak eztabaidatzen ari den gaira. Gaiarekin bat ez datozen parte hartzeak ezabatu egingo dira.\nIntimitate eskubidea urratzen duten mezuak ez dira onartuko.\nPublizitate mezuak ez dira onartuko.\nProposatu nahi baduzu beste gai bat eztabaidatzeko, idatzi berriak[ABILDUA]goiena.eus helbidera.\nGoiena.eus-ek eskubidea du edozein erantzun ezabatzeko, horrela pentsatuz gero. Aldi berean, beharra ikusten denean, Goiena.eus-ek eztabaidako mezuak editatu ahal izango ditu.\nEtorkizunean, Goiena.eus-ek arau hauek aldatu edota luzatzeko eskubidea dauka, eztabaiden erabilpen zuzena bermatzeko helburuarekin.\nGoiena Komunikazio Taldeak ez du bere gain hartzen webgune honetan partikularrek adierazitako esanen eta iritzien erantzukizunik.


topic_facet:"Sistema elektrikoak, pneumatikoak eta hidraulikoak (Modulua)" topic_facet:"Metal-eraikuntzak (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Metal Eraikuntzen Irudikapena (Modulua)" topic_facet:"Instalazioa eta mantenimendua (Lanbide Arloa)" author_facet:"Elhuyar Hizkuntza Zerbitzuak"\nProposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Metal-eraikuntzak (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Metal Eraikuntzen Irudikapena (Modulua) Proposatutako gaia: Instalazioa eta mantenimendua (Lanbide Arloa) Egilea: Elhuyar Hizkuntza Zerbitzuak\n1 Automatismo Elektrikoak, Pneumatikoak eta Hidraulikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazioa eta mantenimendua (Lanbide Arloa) Gehiago ... 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila Metal Eraikuntzen Irudikapena (Modulua) Metal-eraikuntzak (Heziketa Zikloa). Goi maila 1 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) Guztiak ikusi ... gutxiago ...


kritiken hemeroteka » Tarte zuriak\n« Atxaga, Nobel sarirako | Bizitza sentsazioa »\nLekua / Annie Ernaux (Joseba Urteaga) / Igela, 2003\nTarte zuriak Mikel Garmendia / Gara, 2004-02-07\nBistan da, bai, école du regard eta nouveau roman mugimenduetatik edan duela Annie Ernaux-ek. Hala erakusten du behintzat 1984an Renaudot saria irabazi zuen eleberri honetan. Zirkularra da eleberriaren egitura, aitaren heriotzarekin hasi eta bukatzen dena. Zirkulua ez da, ordea, erabat ixten, zirrikitu bat uzten da zabalik eleberriaren amaieran. Benetan zirrikitu garrantzitsua, gainera.\nEleberri autobiografikoa. Bigarren Mundu Gerrako seme-alaba ditu gurasoak, txiroak eta galtzaileak. Ekinaren ekinez, konplexu eta lotsei gogor eginez aurrera atera direnak eta alabari, berari, ikasketak eman dizkiotenak. Ikasketa horiexek edo, oro har, intelektualtasuna bera dira krisiaren sorburu, aitaren eta alabaren artekoa. Krisia bere baitakoa ere bada, ordea, eta horixe erakusten du, nik uste, eleberriaren amaieran azaltzen zaigun neskak, kutxazain lanetan ari den bere ikasle ohiak.\nTeknika zinematografikoa darabil Ernaux-ek denboran atzera egin eta gauzak oraintxe bertan gertatzen ariko balira bezala kontatzeko. Argazkiak eskainiko dizkigu maiz (“Ibaiertzeko patio txikian ateratako argazki bat”) eta etengabe erabiliko ditu orainaldiko aditz-denborak iraganean kokatutako pasadizoak kontatzeko: “Ama zain zegoen irteeran… Bat-batean abiada mantsotuz esaten du:..”. Eta aurreraxeago “Amak jakinarazi digu…”. Bietarako tradizioa dugu euskaraz aditzaren aspektuari dagokionez: burutua nahiz burutu gabea erabili izan dira. Behin bat aukeratuz gero, ordea, hari eutsiko nioke nik behintzat, nahiz eta, egia esan, bi moduak elkar nahasirik erabiltzea ez den eragozpen testuak behar bezala kurri dezan.\nBada, argazkien teknikaz gain, Marguerite Duras-ek ere bere eleberrietan erabilitako beste teknika bat: tarte zuriak. Tarte horiek denboran egindako jauziak dira -memoria-hutsuneak, seguruenik, iragana nahasirik oroitzen baitu, egileak berak aitortzen digunez-. Duras-enetan, berriz, isiluneak ziren.\nDuela gutxi Ixiar Rozas-ek esan digun bezala, literaturaren dohainetako bat dena ez esplizitatzearena da. Horrexegatik dugu eskuartean eleberri bat eta ez biografia huts bat. Eta horretara ere badatoz tarte zuri horiek, bai eta lekuen izenak ez ematea. Iradoki egiten du Ernauxen literaturak, estilo xume eta idazkera zuzen batean gainera, esaldi motz eta korapilatu gabeen bidez. Bada, alde horretatik, itzulpenari beste ohar bat egin beharra. Bortxatu samarra iruditzen zait honelako esaldietan subjuntiboa erabiltzea: “Mutikoak (…) besarka dezan eta eskutik helduta eraman dezan uzten dio”. Aski litzateke, nik uste: “Mutikoak (…) besarkatzen eta eskutik helduta eramaten uzten dio”. Nolanahi ere, itzulpen txukun eta zaindu baten aurrean gaude, Igelak ohituta gauzkan bezala.\nZirkulua erabat ixten uzten ez duen zirrikitua aipatu dugu arestian, ikasle ohiaren irudiarena. Bada, ikasle ohi hori aurkeztu aurretik, tarte zuri horietako batez bereizirik, honako aitorpen hau irakur dezakegu, komentariorik behar ez duena, erabatekoa:\n“Izenburu batez gogoratzen naiz: Mugen esperientzia. Eta hasiera irakurri nueneko dezepzioaz, metafisika eta literaturako gaiak soilik. Idazten aritu naizen denbora guztian ikasleen etxeko lanak ere zuzendu ditut, eta idazlanak egiteko ereduak prestatu, horretarako ordaintzen didatelako. Ideia-joko horrek eta luxuak inpresio bera eragiten zidaten, irudipen hutsaren sentsazioa, negargura”.


Gómez kontseilariak Nafarroako hondakinen mankomunitateetara bisitak hasi ditu aste honetan\nTopaketak 2022rako aurreikusitako Hondakin Planaren etorkizuneko berrikuspenaren barruan sartzen dira, eta Donezteben, Agoitzen, Arbizun, Azkoienen, Tuteran, Iruñean eta Cárcarren egiten ari dira\n2021ko abuztuaren 13a\ncamera_alt Arbizuko konposta egiteko instalaziora egindako bisita. Deskargatu irudia collections Irudi galeria\nItziar Gómez Landa Garapeneko eta Ingurumeneko kontseilariak bisita sorta bat hasi du aste honetan Nafarroan etxeko hondakinen bilketaz arduratzen diren toki-erakundeetara, horietako bakoitzaren egoera, arazoak eta beharrak bertatik bertara ezagutzeko 2022rako aurreikusita dagoen 2017-2027rako Nafarroako Hondakinen Planaren etorkizuneko berrikuspenari begira. Data horretan, planak berak ezartzen duen bezala, ebaluazio eta berrikuspen bat egingo da, "Hartutako neurrien eraginkortasuna eta emaitzak" aztertzeko.\nKontseilaria pasa den astelehenean, abuztuak 9, bildu zen Baztango Udaleko, Bortziriak eta Malerrekako Mankomunitateekin Donezteben; asteartean, abuztuak 10, Irati, Zangoza, Bidausi eta Eska-Zaraitzu Agoitzen; asteazkenean, abuztuak 11, Sakana, Mendialdea eta Araxes Garaiko mankomunitateekin bilera Arbizun egin zen, eta ostegunean, kontseilaria Azkoienen bildu zen Erribera Goia, Izarbeibar eta Mairagako mankomunitateko kideekin.\nIraileko lehen hamabostaldian Erribera, Iruñerriko eta Montejurrako mankomunitateera egingo dira bisitak.\nDatorren urtean Hondakinen Plana ebaluatu eta berrikusteko, Gómez kontseilariak uste du “ezinbestekoa dela hurbiletik ezagutzea Planak eta Hondakinei buruzko Foru Legeak planteatzen dituzten helburuak betetzeko etxeko hondakinak biltzen dituzten tokiko erakundeek izan dituzten zailtasunak eta beharrak”.\nErrealitate desberdinak eta gai nagusiak\nTopaketen ondoren, kontseilariak adierazi du, kasu bakoitzean, “oso errealitate desberdinak direla, bai biztanleriari, bai banaketa geografikoari eta hondakinen sorkuntzari berari dagokienez, bai kudeaketa-ereduei dagokienez”. Hori dela eta, “errealitate konplexu eta askotariko horrek oso tresna argiak behar ditu, alde batetik, araudia bete ahal izateko, eta, bestetik, bere kudeaketan arrakasta izateko; baina, horrez gain, laguntza eta kargak modu orekatuan banatu behar ditu, bakoitzaren zehaztasuna errespetatuko duena, eta etxeko hondakinen kudeaketa bezalako funtsezko zerbitzu bat aurrera eramaten lagunduko diona”.\nHorietako bakoitzaren instalazioak bisitatzeaz gain, Gómezek eta bere taldeak zuzenean ezagutu ahal izan dituzte mankomunitateetako arduradunen eta teknikarien arazoak eta planteamenduak.\nLandu diren gai nagusiak dira, lehenik eta behin, herritarrak etengabe sentsibilizatu eta informatu beharra dagoela, eta, horretarako, prebentzioa eta murrizketa oinarrizko zutabeak direla azpimarratu da, eta beharrezkoa den banantzearen eta objektuak eta materialak gehiago berrerabiltzearen mezua indartu da.\nGainera, bestelako gaiak ere landu dira, hala nola, gai organikoak erabat eta behar bezala kudeatu beharra; finantzabide berriei buruzko informazio eguneratua eta zuzena, hala nola Next Generation funtsei buruzkoa; Hondakinen Funtsa banatzeko lehen ekitaldien balorazioa; eta Hondakinen Foru Legean aurreikusitako Nafarroako Hondakinen Erakunde Publikoaren bidez gobernantza bateratua izateko beharra.\nArbizuko konposta egiteko instalaziora egindako bisita.


Jentiletxe — Zingizango.eus - Legazpiko euskara elkartea\nHemen zaude: Hasiera / Blogak / Jentiletxe\nKepa Solanaren bloga\nEtika banatzaileak eta Abiadura Handiko Trena\nBatzuk iraganeko garaiak oraingoak baino hobeak izan direla ozenki aldarrikatu arren, ez nator bat baieztapen biribil horrekin. Kasualitate hutsa izan daiteke, baina gauza gauza bera entzun nien neure aiton-amonei eta baita gurasoen garaikideei ere. Pertsonak gure geneetan hainbat ezaugarri itsasita daramagun bezala, bakoitzari bizitzea egokitu zaion sasoia hoberena izan dela uste ahal izateko joera daukagu.\nEz dut nik ukatuko historian zehar hainbat gertaera errepikatu egiten direla, baina aro bakoitzak bere ezaupide bereziak izaten dituela ziurtatuko nuke. Horren ondorioz, denbora bakoitzean gertakizun mota desberdinak ematen dira eta, teorikoki bederen, hurrengoak aurrerapauso guzti horiek bereganatu beharko lituzke. Berez, gogoeta horren hariari jarraituz gero, gaurko adiuntzak iraganekoak baino hobeak direla ondorioztatu beharko genukeen. Ziur asko honela izango da, baina badaude jokabide batzuk guztiz kontrakoa adierazten dutenak.\nNahiz eta historia ofizialeko liburuetan inongo daturik ez agertu, ekainaren 3an, hogeita bederatzi urte bete ziren Gladis Tuteran erahil zutenetik. Alde bakarreko biktimak aipatzeko joera dagoen aldiotan, “demokraziako” txapeloker batek odol hotzez garbitu zuela gogoratu nahi diet oroimen hauskorra duten “etika” banatzaile horiei. Baina ez pentsa hiltzaile legal hark espetxea zapaldu zuenik, neska donostiar hura oso arriskutsua baitzen. “Etika” bikaineko jendeak ondo dakien bezala, txirringa baten gainean ibiltzeko ohitura duen neskak “ongizateko” gizarte honen etsai maltzurrenak dira.\nLegazpiarrak demokratikoki aukeratu genuen alkatea bere tokitik bota nahian dabiltzan berberak zentral nuklearrak ez eraikiz gero bizitza osoan azak jan beharko genituzkeela zioten. Aldiz, Lemoiz ez zen martxan jarri eta, azaz gain, urte hauetan beste motatako elikagaiak eskura izan ditugula ezin uka.\nHala eta guztiz ere, ez dute zipitzik ikusten eta zeharo tematuta dabiltza Abiadura Handiko Trena eraiki asmoz. Urte haietan bezala, gaur egunean trenbide honek sekulako onurak ekarriko dizkigula diote, leloak bagina bezala. Ez dut ukatuko egitasmo basati honetan parte hartuko duten enpresek ez dutela onurarik jasoko euren patriketarako, pagotxa baita. Aldiz, herritar xumearentzat ez dut horrelakorik antzematen, toki batera hamar minutu lehenago heltzeak ez baitu inongo onurarik ekartzen.\nInformazioa ezkutatzeaz gain, astakeria honen aurka mugitzen hasi direnak deabrutu egin dituzte. “Demokrata” petoenen kode liburuan agertzen den bezala, tximaluze madarikatu horiek akelarreak egiteko ohitura daukate eta ez dute gorbatarik erabiltzen gainera. Beraz, beltzez jantzitako egur banatzaile zitalak bidaltzen dituzte ea jainkoaren egia ikusteko gai izaten diren. Jainkoaren egia ez dakit, baina ziur nago batek baino gehiagok espetxeko patioak zapaldu beharko dituela.\nZin dagizuet urte hauetan ez dudala nere ilea luzatzen utzi, ezta gorbatarik jantzi ere. Hori bai, AHTren plana bidegabekeria hutsa dela iruditzen zait. Norbaitek Legazpirekin zer ikusirik ez duela esan dezake, baina Euskal Herri osoarekin lotura duelakoan nago. Zibilizazioaren aitzakipean edozer gauza egitea zilegia dela oldozten dutenei, guztiz oker daudela esango nieke. Gure arbasoek Ama Lurrarekin zeukaten lotura erabat deuseztatzea gure buruaren aurka joatea dela deritzot.\nGu baino aurreratuago dauden beste herrialde batzuetan ez dute mota honetako basakeriarik burutzen, garraio alternatiboei garrantzi itzela ematen baitiote. Ulergaitza egiten zait garraio publikoa erabat baztertuta edukitzea, bigarren mailako zerbait balitz bezala. Aldi berean, barregura ematen dit, Kiroldegiko txirringan egindako saioa egin ondoren, jendeak bere kotxe bikaina berriro hartzen duela ikustea. Alternatibak daudela ezin ukatu, geratzen zaigun gauza bakarra gure ohitura nazkagarriak aldatzea da, bai guretzat eta bai datozen belaunaldientzat askosaz onuragarriago gerta daitekeelako.\nArestian aipatu dudan herrialde horietan beste jokaera mota bat ere nagusitzen da. Bertan, erreferendumak egiteko usadio sanoa baitago. Hemen, ordea, kontrakoa gertatzen da, agintariek herriak esan dezakeenari beldur diotelako. Hamaika adibide aipa genitzake, baina tren madarikatu honena arras adierazgarria delakoan nago. Gure iritzi propioa edukitzeko gauza ez garela pentsa dezakete, botereak horrelako ondorioak baitakar. Horregatik, jainkoa izateari uzteko eskatuko nieke eta, behingoz, herriari hitza eman diezaiotela.\n“Etika” eta “label demokratikoa” banatzen ibili beharrean, hobe lukete herriaren alde zintzoki lan egingo balute. Euskal Herriarengatik euren bizitza eman dutenen oroigarriak indarrez kendu eta txapelokerren lagunak izan nahi badute, nabarmena da oso jokaera horren zergatia, beraz, ez daitezela etorri ziria sartu nahian.\nHobea ala ez, gaurko errealitatea honelakoa da eta norberaren eskuan uzten dut kontzeptu egokian ipintzeko hautua. Hori bai, neuk Gladis eta Sotero aukeratzen ditut, ez baitut txapelokerrekin AHTren barruan bidaiatu nahi. Agian inozo samarra izan naiteke, baino nahiago dut txirringan barre batzuk egitea, aldamenean euren kargua betetzeagatik soldata jaisteko gai izan diren pertsona zintzoak bidaide gisa edukita.\nZutaz oroitu naiz berriro\n"Hegazti errariak pausatu dira leihoan / Argia ta itzala bereizten diren lekuan / Argia ta itzala leihoan pausatu dira / Hegazti errariak pausatu dira / Hegazti errariak..."\nGu biok belaunaldi desberdineko partaideak izan arren, sarrera gisa erabili dudan Mikel Laboaren kanta hau zure gustukoa izango dela ziur naiz. Soberan dakit hizketalditxoa horrela hastea ez dela oso arrunta, baina gaurkoari kutsu berezia erantsi nahi izan diot, guztiz berezia sumatzen baitzaitut.\nZure amarentzat, zure ama izatea ohore handia izan den bezala, neretzat zure bizilaguna izatea antzeko zerbait izan dela ziurta diezazuket. Batek baino gehiagok burutik zeharo jota nagoela pentsa dezake baieztapen hori irakurri ondoren, baina urruntasun fisikoaz gain, azken hogeita bat hil hauetan oso gertu sumatu zaitudala ozenki aldarrikatu nahi dut.\nZure ate parean bizi den bikote honen bitartez, une oro nola aurkitzen zinen jakin izan dut. Zutaz hitz egiten zidatenean, egokitu zitzaizun bizi “zail” honetan zein apaltasunarekin jokatu izan duzun antzeman nezakeen eta, horregatik, zu maitatzen hasi nintzen ia ohartu gabe.\nHonelako batean, eritetxera eraman zintuztela jakin izan nuen, bai eta ataka nahiko zailean aurkitzen zinela ere. Zorionez, ataka hartatik atera zinen garaile, hurrengoan zailagoa izango zela soberan jakin arren. Hala eta guztiz ere, zeharo gustura itzuli zinen “Saniko” txoko polit honetara, eguzkiaren printzak oso bereziak direlako bertan.\nNahiz eta nere nahia ongietorria zuzenean zuri ematea izan, inposatutako urruntasun fisikoa onartu behar nuen. Baina zertxobait egin nezakeela alboratu ez nuenez, korapiloz osatutako eskumuturrekoa bidali nizun. Besteen bitartez adierazi nizun bezala, korapilo lokaitza energi positiboz blai eginda zihoan, beraz, nerekin hitz egin nahi izanez gero, nahikoa zenuen eskumuturrekoari begiratzearekin. Gure “osasun mentala” kolokan egon arren, elkarrekin hitz egiteko erabili dugun komunikazio-tresna guztion agerian jartzearen arrazoiarekin ados egongo zarelakoan nago.\nAzken une arte eskumuturrean ipinita eraman zenuela jakin nuenean, nere baitan zuzpertutako ikara nolakoa izan zen egoki azaltzea ezinezkoa bihurtzen zait. Ataka zail horietan neure animoak edo hitz goxoak antzemango zenituela uste nahiko nukeen, ez inor baino gehiago izateko asmoz, zurekiko dudan maitasuna gertu nabarituko zenuela ziurtatu ahal izateko baizik.\nLerro hauetara ailegatu orduko, elkarrekin konpartitzen ditugun gai guztiak ikutuko dudala beldur egongo zara ziur asko, baina lasai egon zaitezke, batzuk guretzat gordeko baititugu. Badakit une honetan eskumuturrekorik gabe zaudela, baina hegazti erraria zarenez, txorien txioak zure berriak dakartzate.\nErraria izateak ez du galdua ibil zaitezkeela esan nahi, zuk nahi duzun txokoetara joateko dohaina duzula baizik. Beraz, txori bat neure leihoan pausatzen denean, bere begiradan zurea topatzen dut eta, zer esanik ez, bere kanta alaitsuak hemengo ingurune osoa betetzen duenean.\nAldi berean, argia eta itzala osagarriak direla ezin uka, bizitza eta heriotza diren bezala. Bi etapa hauen arteko jauzian aurrea hartu didazunez, bien artean garatu dugun komunikazio berezi honek bizirik iraungo duela sinistu nahi dut.\nEz galdetu zergatik lotzen zaitudan Mikel Laboaren kanta horrekin, baina nere kasete kaskarrean entzuten dudan aldi oro zure irudia dakarkit gogora. Kantu horrekin sendotasunetik haratago, bizitzeko erakutsi duzun grina eta jatortasuna islatzen dizkidala aitortu nahiko nuke.\nKorostiko magaletik Aloñako magalera joan zarela jakin izan dudanean, Aketegiko kobazulora zenbat alditan joango zaren galdetu egin diot nere buruari. Ez litzaidake batere harrituko hainbat gauetan Mariren erratza zuretzat hartu eta Anbotora edo gustukoak dituzun tokietara bidaiatuko bazenu. Talaia paregabe honetatik Euskal Herriko liburu polit hartan dastatu nituen paisaia zoragarriak elkarrekin konpartitu ditzakegu, hamaika gaietaz hitz egiten dugun bitartean.\nAdiskidetasuna soro bat gisa ulertzen dut, hau da, noizbehinka haziak erein behar dira gustukuak ditugun loreak sor daitezen. Gaurko lau lerro hauek eremu honetan kokatzen ditut, edozein omenaldi edo antzeko zelaietatik erabat urrun. Ez dakit helburu hau zenbateraino lortu dudan, baina arras gustura konpartitu dut tartetxo hau zurekin.\nAgurtu baino lehen, etxe ondoko korostia dizdira berezia hartzen ari dela jakin izan dut. Hain polita dagoela entzun bezain laster, zutaz oroitu naiz berriro parkeko eserlekutik edo etxeko leihotik hain txikia ikusten zenuen zuhaitza handitzen ari baita.\nBeno potxola, gaurkoz nahiko “aspertu” zaitudanez, hurrengoan kontu berriak azalduko dizkizut. Zauden tokian zoriontsua izango zarela jakinda, jaso ezazu besarkada goxo bat, maitasunez.\n"Anaia Handia" guztiz erreala da\nBlog honetara inguratzen zaretenok gatibu batek aipa dezakeenaren bila etorriko zarete ziur aski. Bizitzaren arlo gehinetan gertatzen den antzera, komunikazio gune honetan egilearen etorburuak besteen aurreiritzia baldintza dezakeelakoan nago. Baieztapen horrekin ez dut hori txarra denik esan nahi, nere baitan dauden sentsazioak azaleratu besterik ez.\nArestian aipatu dudanak gaur egunean denborak duen balioarekin zuzenki lotuta egon daiteke. Hau da,ordenagailuaren aurrean esertzen zaretenean, hainbat informazio desberdin eskura duzuenez, berehala erabaki behar duzue nora jo. Errealitate horrek norberaren “autoestima” areagotu dezake, zeren hautuak erabat garbiak baitira. Neure kasuan, beste batzuek erabakitzen duten nere partez zer motatako hautuak eduki ditzakedan egunean zehar. Honen ondorioz, ordenagailuarekin ez dut lehiatzen, jakina, baina nere buruarekin liskar gordinak izaten ditut. Tira, gaurko sarrera “sasifilosofiko” honen ondoren, hamasei urte pasa hauetan egunero pairatu behar izan dudan inposaketa sibilinoa bezain gogorra deskribatzen saiatuko natzaizue.\nAtxilotu nindutenean askatasuna galtzen nuela izan zen nere barnean somatu nuen lehendabizietariko sentzazioa. Berehala konturatu nintzen Korosti aldeko korrikaldiak edota maite dudan jendearekin konpartitu nitzakeen tarte goxoak bukatu zirela bolada baterako. Ondo dakizuenez, askatasuna “geruza” desberdinez osatutako zerbait da, beraz, sakonegi ez murgiltzearena ulertuko duzuelakoan nago. Aldiz, inoiz ezin izan nuen irudikatu ere egin intimitateak askatasunarekin lotura zuzena eduki zezakeenik. Baina benetan horrela dela ziurta diezazuket, atxilotua izan bezain laster intimitatea bat-batean ebatsi zidatelako. Urte guzti hauetan bere itzalaren zain egon arren, egunero lapurketa berri bat egiten didatela iruditzen zait.\nEuskal preso politikoak izateagatik gure komunikazio guztiak interbenituak ditugula gauza jakina izan arren, ez dakit jendeak dakien inposaketa horrek zahazki zer suposatzen duen. Astero bi gutun bakarrik idatzi ditzakegu, asti nahikoa behar dutelako bertan jartzen duguna irakurri ahal izateko. Gauza bera egiten dute jasotzen ditugun gutun guztiekin, hau da, banan-banan irakurtzen dituzte.\nTeknologiak aurrera diohazen neurrian, dagoeneko ez digute kasetea mutur aurrean jartzen telefonoz hitz egiten dugunean, orain dela urtebete eskas arte egiten ziguten antzera. Sistema osoa informatizatuta dagoenez, onartuta ditugun telefono zenbakiak markatu bezain laister, elkarrizketa horretan esandako guztia grabatzen dute. Hainbat film ipar-amerikarretan ikusita izango duzuen bezala, astero berrogei minutuko bisitaldia gauzatu dezakegu kristalezko kaiola baten barruan. Lagunekin hitz egin ahal izateko, telefono antzeko gailua dugu eta, nola ez, hitz egindakoa grabatzen dute.\nHori guztia gutxi balitz, beste bira bat eman diote torlojuari eta familiarekin aurrez aurrekoan hitz egindakoa grabatzen hasi dira. Giza eskubideez hainbeste hitz egiten den garaiotan, “demokraziaren” izenean, eduki nezakeen intimitate apurra urratzen didate. Familiako kontuak edo nere semearekin guri dagokigun zerbaitez hitz egin nahi badut, beste batzuek arreta osoz entzun edo irakurri dutela baldintzarekin gauzatu beharko dut tarte hori.\nNorbaitek maitasuna adierazi ahal izateko askatasun osoa dudala pentsa dezake, Guantanamon okerrago daudela esanez. Beste batzuek, pairatzen ari naizena guztiz merezita dudala esango dute. Bi iritzi talde horietakoak direnei, segundu bateko joku mantala egitea proposatuko nieke. Hau da, irudikatu dezatela euren seme-alabei edo bikotekideei azkeneko hamasei eta piko urteetan adierazitako maitasun keinu edo hizki guztiak grabatu dituztela.\nOrwellek “1984” liburua idatzi zuenean, bere garaikideek erabat erotuta zegoela pentsatu zuten. Baina “Anaia Handia” guztiz erreala dela ozenki aldarrikatu nahi dut. Arestian aipatu dudanari espetxeko bazter guztiak kameraz josirik daudela eta nere ziegako atean dagoen zulotxotik edozein unean begira dezaketela gehitu behar diogu.\nHala eta guztiz, une batzuetan intimitate apurra badudala pentsa dezaket. Baina “gaixotasun” horren aurka sendabide aproposa dute, edozein unetan ziega osoa hankaz gora jartzen baitigute edo, patiora jaisterakoan, arakatzen gaituztelako aitzaki merkeena erabiliz.\nHori bai, orain arte ez zaie bururatu gure garunetan txip berezi bat edo antzeko zerbait jartzea. Zeinek daki!, hurrengo “demokrazikada” hortik etor daiteke, herri aske batean bizi nahi izatea “gaixotasun” kutsakorra izan daitekeelako. Bitartean, txoko honetan bizirik geratzen zaizkidan neuronen artean kulunkatu eta neure lagun batek esan zuena errepikatuz agurtuko naiz gaurzkoz: MAITE ZAITUZTET.\nNire lehendabiziko idazkian aipatu nuen bezala, ez nekien nola bideratu neure gogoetak, ezta zer demontre zen blog bat ere. Beraz, nirekin egotera etortzen diren hainbat lagunei galdetu nien asmakizun berri hori zertan zetzan, beraiek argibide gehiago emango zidatelakoan. Nire harridurarako gehienek lelo aurpegia ipini zuten eta zertxobait esan zidatenak neu bezain galduta zeudela antzeman nuen. Hala eta guztiz ere, nire baitan hamaika zalantza eduki arren, aurrera jotzea erabaki nuen\nZalantza hauetan guztietan murgildurik nenbilanean, blogari izenburu bat ipini behar niola esan zidaten. Ez dakit zuentzat horrelako atakak nolakoak izango diren, baina une horretan neure burua erabat jokuz kanpo zegoela iruditu zitzaidan.\nIzenburuaren kontuak zinemarekin, telebistarekin edo liburuak argitaratzen dituzten idazleekin lotu izan ditut betidanik. Beraz, eremu labainkorrean murgiltzen ari nintzelako sentsazioa nagusitu zen neure baitan, txarrerako edo onerako.\nDena den, sentsazio arraro horiek gainditu behar nituela erabaki nuen eta blogari zer motako izenburua jar niezaiokeen pentsatzen hasi nintzen. Gogoko dudan txokoa edo zerbait antzekoa izan behar zela garbi nuen, txoko horri kutsu pertsonala emateko asmoz.\nBurmuinari astindu batzuk eman ondoren, Jentiletxerena guztiz egokia zela iruditu zitzaidan. Beharbada, Legazpin egongo da norbait izen honek duen txokoa non kokatzen den ez dakiena, baina gehiengo batek oso garbi jakingo du non dagoen.\nGure arbasoek “harri” horiek guztiak gune horretan pilatu bazituzten, zeozergatik izango zelakoan nago. Horren ondorioz, bertatik igaro naizen aldi bakoitzean nolabaiteko zirrara antzeman dut neure barnekaldean. Horren zergatia topatzea zaila egiten zait, beraz, nahiago dut ingurune horren berezitasunaz sinestea.\nUrrats txiki hauek gauzatu ondoren, azken egun hauetan areagotu egin da interneterekiko dudan harridura. Hau da, abenduko Gidan Legazpin Blogosfera bat dagoela irakurri bezain laster, eztarrian nolabaiteko korapiloa sortu zaidala ezin uka.\nBlogosfera horretan agertzen diren edukiak ikusteke ditudanez, ezinezkoa zait nolakoak diren zuzenki aipatzea. Hori bai, orain arte paper aurrean idaztera jartzen nintzenean somatzen nuen “bakardadea” bat-batean desagertu egin dela esango nuke. Eta ez pentsa arestian aipatu dudana eduki dezakedan irakurle kopuruarengatik esaten dudala, nire herrian, gutxienez, beste bost “ero” gehiago daudela antzemateko abagunea izan dudalako baizik. Beraz, gaurkoan “auzokide” hauekin zertxobait egotea gustatuko litzaidake. Errealitatean ezinezkoa denez, ordenagailuaren pantailaren aurrean eserita nagoela irudikatuko dut eta interaktibitatearen unibertsoan murgilduko naiz.\nSagua zapaldu bezain laster, “Baemenzan” blogarekin topo egin dut. Horren egilea zein den irakurri orduko, bertan agertuko dena zeharo interesgarria izango dela ziur nago. Herri oroimena erabat beharrezkoa delakoan nago, beraz, Joxeluis jarrai ezazu oroimen hori elikatzen. Ibilbide horri jarraituz, bat-batean oso ezagunak egiten zaizkidan marrazkiak ikusi ditut. “Ene Bada” garaietatik urte batzuk igaro diren arren, Josemak duen sormena ez dela agortu gauza nabaria da. Bizi garen gizarte zibil honetan parre egitea funtsezkoa dela uste dut, beraz, komikigile izateari ez laga Azpeitia jauna.\n“Keinuak” irriparrak bezain garrantzitsuak direnez, Gurutzeren eta Errikarteren bloga erabat originala dela iruditzen zait, ikusleak bere ondorioak atera dezakeelako begiratzen duen irudi bakoitzetik. Zalantza dut irudi batek mila hitz baino gehiagoko balioa duen ala ez, baina irudiaren bitartez primeran hitz egin dezakezuela ukaezina da.\nHerrian hamaika ekitaldi desberdin antolatzeaz gain, Legazpiko “Gazte Asanbladak” auzo berezi horretan azaltzeko gauzak dituela ikusteko parada izan dut. Urtemuga berezia ospatzen ari zaretenez, ZORIONAK bidaltzea nahiko nizueke eta urte askorako izan dadila. Suhiltzailearen semea izan arren, “Subeltza” izenburua nahiko erakargarria suertatu zait. Bertako partaidea musika kolektiboa dela jakin dudanean, Motxorrisimoren mugida etorri zait gogora. Baina, tira, urte batzuk igaro dira garai hartatik hona eta, abagunea aprobetxatuz, Elbereth taldeko musikariak zoriondu nahiko nituzke argitaratu duen CDa nahiko ona iruditu baitzait.\n“Auzoko” partaideak zeintzuk diren eta norberak bere lorategia nola duen apainduta ikusi ondoren, heterogenoetasuna zeharo aberasgarria suerta daitekeelakoan nago. Beste aldetik, “auzokide” guztiak gazteon artean kokatzen dira, nahiz eta belaunaldi desberdinetakoak izan. Kasualitate hutsa izan daiteke, ea epe motzean beste belaunaldikoak ere “auzo” honetara inguratzen diren.\nOker ez banago hil honetan Nafarroa kaleko bizilagunek bazkaria izango dute, euren “labela” aldarrikatuz. Ospakizun horiek primeran daudelakoan nago, are gehiago gaurko gizartean norberekeria nola nagusitzen ari den kontuan edukiz gero.\nEz dakit blogarien arteko ospakizunak nolakoak izaten diren, baina birtualtasunaren eremutik haratago gauzatuko direla irudikatu nahiko nuke, mahai on batek duen xarma nabarmena baita.\nBlogosfera biosfera baino gardenago egon dadin, arazo existentzial hauek “auzoko” batzarrean eztabaidatu beharko ditugu egunen batean. Edo agian, blogen arteko independentzi honi eutsi egin beharko diogu, Bakuninen jarraitzaile sutsuak izango bagina bezala.\nURTEBERRI ON JENTIL GUZTIENTZAT!!!\n(Idatzi hau, bistan denez, iazkoa da, baina ezin izan nuen lehenago argitaratu)\nBesarkada handi bat zuen elkartasunagatik\nAzkeneko “hizketalditxoan” jentil guztientzat Urteberri On opatuz bukatu nituen neure gogoetak, iazko urtea neretzat zein gaizki bukatuko zen sumatu gabe. Batzuk norberaren patua idatzita dagoela diote, baina baieztapen hori nahiko eztabaidagarria dela uste dut. Ondo dakizuenez, erasoa izan nuen eta, gaurkoan, pasarte horretaz arituko naiz, zuen baimenarekin.\nBeste ezer aipatu aurretik, elkartasuna adierazi didazuenei zintzoki eskertu nahi dizuet izan duzuen jarreragatik. Une zail horietan horrelako berotasuna jasotzea zenbateraino eskertzen den azaltzea ezinezkoa da, baina ziur egon zaitezkete izugarria izan zela neure baitan antzeman nuena. Banan banan eskertzea ezinezkoa denez, jaso itzazue guztiek besarkada handi bat.\nSuposatuko duzuen bezala, espetxeratuta daramadan urte guzti hauetan hamaika borroka ikusteko aukera izan dut egon naizen patio desberdinetan. Borroka horiek gertutik ikusi arren, beste espazio batean gertatzen ari zirela iruditzen zitzaidan, preso arrunten asteko kontuak zirelako. Beraz, ez nuen sekula santan irudikatu ere egin, egun batean neri antzeko zerbait gertatuko zitzaidala eta, are gutxiago, besterik gabe erasotua izango nintzela.\nAgerian geratu da erabat oker nengoela, nahiz eta batzuetan hau dena amesgaizto bat izan dela iruditu. Benetan horrela izatea gustatuko litzaidake, baina matrailezurrean dudan orbainak benetakoa izan dela adierazten du. Arrasto horrez gain, bi besoetan orbain txikiagoak ere baditut, erasotzailea gogoz eta amorruz aritu baitzen.\nGoiz horretan neure seme Enekorekin telefonoz hitz egiten aritu nintzen. Urbiatik Aizkorrirako bidean harrapatu nuen. Berarekin hitz egitean, txoko horietan jotzen zuen haizea, txakurraren zaunka eta Enekoren deskribapenak barru barruan sentitzen nituen. Horri esker patio madarikatu honetatik ihes egitea lortu nuelakoan nago, sentzazio paregabeetan erabat murgilduta bainenbilen.\nHorrelakoetan, nahiago izaten dut bakarrik egotea, eta hala nenbilen eguzkipean. Paretara ailegatu bezain laister, itzulia ematen hasi nintzen, baina ezin izan nuen burutu, bat batean sekulako kolpea nabaritu bainuen. Kolpe horren ondorioz, lurrera erori nintzen eta une horretan konturatu nintzen zer demontre gertatzen ari zen. Berehala, ahal izan nuen moduan, estali nituen nere gorputzaren gune arriskutsuenak, bizirauteko senaz bultzaturik. Erasoaldi osoak lau segundu iraun zuela esan zidaten, baina neretzat tarte amaigabea bihurtu zen. Anabasa guztia bukatu ondoren, ahotik sekulako odol-jarioa neukala ikusi nuen, odol hori nondik irteten zuen zehazki jakin gabe. Eritegira ninderamatenean gero eta ahulagoa nengoela sumatzen nuen eta nere burutik ideia txarrenak igaro ziren. Itxasoren eta Enekoren irudiak etorri zitzaizkidan gogora, eta horrek egoera zail horri aurre egiteko kemena eman zidan. Ondoren, eritetxerako bidaia kaxkarra, txakurren aldetik jasotako tratu zitala, eritetxeko langileen abegikortasuna eta abar luze bat gogoratzen ditut. Azalpen zehatza egitea luzeegia izango litzateke, erasoa eguerdiko ordubatean gertatu baitzen eta gaueko 9:30ean heldu nintzelako espetxera berriro. Zortzi ordu eta erdi horietan eskuburdinez lotuta eduki ninduten denbora osoan, piura horrekin balentriaren bat egingo nuen beldurrez edo.\nEspetxera itzuli nintzenean, etxera telefonoz hots egin ala ez erabaki behar izan nuen, gau horretan familia osoa afaltzera elkartuko zela jakinda. Kanpotik ezer jakin aurretik, neure ahotik entzutea egokiagoa zela erabaki nuen azkenean. Horregatik, etxekoekin hitz egin eta nahiko ondo nengoela azaldu nien.\nGau horretan ezin izan nuen lorik egin, kolpeen ondorioz gorputza zeharo minberatuta neukalako. Horrez gain, gertatutakoaren zergatia bilatzen saiatzen nintzen, erasotzailearekin ez bainuen inolako harremanik eduki. Hurrengo goizean, patiora jaitsitakoan, txapelokerren semea zela jakin izan nuen. Halaber, ni erasotu ondoren, modulu horretan zeuden beste euskal preso politiko guztiengana ere jo zuela jakin izan nuen. Zorionez, haiengana aurrez aurre jo zuen eta euren burua defendatzeko aukera izan zuten.\nErasoaren erruduna erasotzailea bera izan arren, Espainiako komunikabideek Euskal Herriaren aurka daramaten jarrera intoxikatzaileak zerikusirik ere badu. Garai batean “¡A por ellos!” ozenki aldarrikatu zuten eta, harrezkero bide horri ekin diote. Norbaitek errealitatea puztutzen ari naizela pentsa dezake, baina hemengo egunkariak, erasoaren berria eman zuenean, gertaera horren zergatia hiru balizkoetan kokatzen zuen: neu estorsionatzaile bat nintzela, lehena; bigarrena, une oro euskal preso politikoa naizela barrez aldarrikatzen nuela patioan zehar; eta, hirugarrena, erasotzailea txapelokerren familiakoa zela. Zergatia oso garbi zegoen arren, nitaz eman nahi zuten irudia gertatutakoa justifikatzeko asmoz emana zegoela dirudi.\nIldo berean, 2004ko martxoaren 11n gertatutakoa ekarri behar dut gogora. Egun haietan euskaldunak gertakari latz haiekin zer ikusirik ez genuela soberan jakin arren, hainbat komunikabideek eta politikoek gure aurka jo zuten. Espetxe honetan funtzionario batzuk preso arruntak gure aurka xaxatzen aritu ziren, hiltzaile nazkagarriak ginela esanez. Une gogorrak igaro arren, zorionez ez zen inongo ezbeharrik gertatu, baina gure aurka ereindako herra-haziak fruituak eman dituztela ezin uka.\nHorren ondorioz, Euskal Presoak Euskal Herriratzea edo estatus politikoa onartu behar digutela aldarrikatzen dugunean, dagozkigun eskubideak eskatzen ari garela gauza nabaria da. Alde batetik, euren legean agertzen dena bete dezatela, hau da, gure etxetik gertuen dagoen espetxean egotea. Horrela izanda, gure senideek eta lagunek ez lukete astero euren bizitza arriskuan jarri behar, errepideetan hainbat kilometro egiteak sekulako arriskua dakarrelako. Bestetik, inongo harrokeriarik gabe, baina euskal preso politikoak ez dugu preso arruntekin zer ikusirik. Ez dut uste beharrezkoa denik desberdintasun horiek non diren azaltzea, baina beste egun batean arituko gara lasaiago gai horretaz.\nOro har, erabat osatuta nagoela esango dizuet, nahiz eta noizbehinka aldamenean lehen ez zeuden “mamu” batzuk ntzeman. Adituek diotenez, horrelakoak gertatzea guztiz normala da. Beraz, lasaitasunez hartuko dut ahal dudan neurrian, eguneroko normaltasunera itzultzeko asmoz.\nZuekin hitz egitea oso ondo etorri zaidala aitortu beharrean nago. Zuengandik jaso dudanaren zati bat zuek ere jasotzea lortzen badut, askosaz gusturago geratuko nintzateke, elkar trukaketa honetan, gure arteko loturek bizirik dirautela azalean geratuko liratekeelako. Beraz, gaizki esanak barkatu eta ondo esanak zuek erabaki, kontuan hartu ala ez.\nEuskaldun bat gamelu gainean\nTxikitandik gauza bera entzun izan dut beti, hau da, euskaldunen sorlekua zein den ez dakigula. Ordutik hona, baina, teori desberdinak entzun ditut eta bakoitza arrazoi sakonez lagunduta.\nAlde batetik, gure asabak Kaukaso ingurutik etorriak zirela defendatzen dute hainbat adituk. Ingurune hartan zer-nolako hotza egiten duen kontuan izanez gero, ez nukeen ezta irudikatu nahi nola moldatu beharko ziren gauetan lo egiteko garaian.\nBestetik, Afrikako iparraldean kokatuak izan dira gure arbasoen urratsak. Horko giroa askozaz atseginagoa iruditu arren, euskaldun bat gamelu gainean nola demontre moldatuko zen irudikatzea nahiko zaila suertatzen zait. Astoekin izan dugun harremana askozaz ezagunagoa denez, fideltasun ezaren kutsua antzematen nion teoria honi.\nHausnarketa sakon hauetan murgildurik nenbilela, liburu mardul bat heldu zen nere eskuetara eta, bertan, beste teori berri batekin topo egin nuen. Filologo eta antropologo gisa hutsaren hurrengoa naizenez, bertan agertzen diren datuak zenbateraino zuzenak diren ziurtatzen ez naiz ausartzen, baina interesgarriak direla ezin uka.\nRivero-Meneses Valladoliden jaiotako filologoa da teori honen egilea. Nahiz eta bertan agertzen dena gaur arte oihartzun handirik ez izan, aditu honek hogeita hiru urte daramatza ikuspuntu berri hau defendatuz. Denbora tarte horretan, hainbat datu topa ditu, non euskaldunak gaur bertan dauden tokian betidanik egon direla baieztatzen den. Liburua irakurtzen nindoan heinean, bertan agertzen ziren iruzkinak erabat logikoak iruditzen zitzaizkidan. Hala eta guztiz ere, behin eta berriro irakurri behar izan ditut, bapatean, betidanik bertsio ofizial gisa ezagutu dudana hankaz gora jartzen baitzuen.\nGaztelau honen hausnarketak zuzenak balira, hainbat alditan aldarrikatu duguna guztiz zuzena dela agerian geratuko litzateke. Hau da, euskara dela gaur egunean Europa eremuan birizik jarraitzen duen hizkuntza zaharrenetariko bat. Eta ez hau bakarrik, gaztelania euskaratik sortutako hizkuntza izan daitekeela, batzuentzat horrelakorik onartzea guztiz ezinezkoa bada ere.\nEgun hauetan Errege Borboiarrak Afrika aldean zer motatako antzerkia egiten ari diren kontuan izanez gero, arestian aipatu dudana normaltasun osoz onartuko luketela nahiko zaila delakoan nago.\nIkuspegi normal batetik begiratuta, frogek adierazten dutena onartzea logikoena izango litzateke. Baina guztiok ondo dakigu alor honetan logikak zer ikusi gutxi duela, aditu ofizialek Nafarroako erreinua Gaztelako erreinuarekin bere borondatez batu zela defenditzen baitute.\nHonela ulertuko nukeen Rivero-Menesesek defenditzen duenari buruz ezer ez entzutearena, gaurko komunikabideek zeregin zehatz bat dutelako. Hau da, herriaren alienazioa lortu ahal izateko dituzten baliabide guztien erabilpen zorrotza.\nDena den, Madrilgo gordeak honela jokatzea guztiz logikoa dela iruditzen zait, euren hegemonia jokoan egon daitekeelako. Aldiz, Euskal Herriko agintariak ezikusiarena egitearena, ez zait hain normala iruditzen. Aurkikuntza honek duen eduki politikotik haratago, Atapuercan topatu dutenarekin parekatuta egon daitekeela uste baitut. Ez bakarrik euskaldunen sorlekua non kokatua dagoen zehazten delako, homo-sapiens modernoen sorlekua bertan kokatzen delako ere.\nHau benetan honela dela frogatzeko asmoz, Kantauri eremuan aurkitutako hainbat aztarna mahai gainean ipintzen ditu eta beste hizkuntzen hausnarketa filologiko sakona ere egiten du. Datu horiek guztiak hemen bertan azaltzea amaigabea izango zenez, aditu honek esaten duenari buruz begirada bat luzatzea animatuko zintuzketet. Interneten bere izena idatzi bezain laster, dituen teoriak bertan agertuko direlakoan nago.\nHori bai, hainbat ikertzailekin gertatu den antzera, honek esaten duena oihartzun zabala edukitzen ari da anglosajoien arten. Herrialde horietan kaleratzen diren aldizkari zientifiko ospetsuetan, Rivero-Mesesek defendatzen dituen teoriak lehendabiziko orrialdeetan agertu baitira. Aldi berean, hango ikertzaile batzuek bat egiten dute teoria horiekin eta datozen urteetan zenbateraino indartuko diren ikusteke dago.\nEgiaren balioaz hainbeste hitz egiten den garai hauetan, norabide honetara hausnarketak bideratzea ondo legokeelakoan nago. Hala eta guztiz ere, gaztelau honek lan egiten duen baldintzetan aritzea txapela kentzeko modukoa dela uste dut, “ero” txartela baitarama bizkarrean itsatsita.\nCopernicoz gauza bera esaten zuten eta guztiok dakigu nola bukatu zituen bere egunak. Ikertzaile honekin gauza bera ez gertatzea espero dut, nahiz eta ofizialtasunaren txilindroia indartsua izan.\nEz dakit egun batean euskarari dagokion miresmena nagusituko ote den, hainbatek astokiloen hizkera izaten darraiela uste baitute. Zorionez, esparru desberdinetan sekulako urratsak ematen ari dira eta inork ez dit ukatuko hizkuntza zahar honek duen xarma berezia.\nEuskara da euskal presoei geratzen zaigun errepublika independiente bakarra\nEz pentsa Amazonaseko bazter galdu batean nagoela... baina ostatu hauetan gaudenontzat interneteko web-orria eta bloga bezalako kontzeptuak erabat arrotzak egiten zaizkigu. Beraz, ez daukat oso garbi nola garatu behar dudan gaurko idazki hau, bat-batean internauta bilakatzearena zertxobait arraroa egiten zaidalako. Badakit ez duela zer ikusirik astronauta izatearekin, baina une honetan sentsazio berberak eragiten dizkidate bi kontzeptu horiek.\nEne bada! irakurtzen nuenean, arreta osoz begiratzen nituen orri horietan agertzen ziren berri guztiak, Legazpin gertatzen ziren hainbat gauzez jabetzen bainintzen. Horren ondorioz, Ene bada!-ren desagerpena sekulako ezustea izan zen niretzat.\nZorionez, “ero” batzuk elkartu zineten berriro eta, egun batean, Artajorran-en lehendabiziko alea heldu zen nire eskuetara. Logikoa denez, bai diseinuan, bai edukian nolabaiteko aldaketak nabaritu nituen. Dena den, garai bateko ohiturak berreskuratu eta, berriro, herriko berriak neureganatu nituen.\nUmea koskortzen den bezala, Artajorrangileak bide berriak jorratu behar zenituztela erabaki zenuten eta ZingiZango egitasmoa errealitate bihurtu duzue. Abagune berrietara egokitzearena guztiz logikoa da, nahiz eta neure kasuan “kaltetua” suertatu, ezin baitut komunikazio gune berri honetan murgildu.\nArestian aipatu dudana ez nuke nahiko inork txartzat hartzea, errealitate baten isla baizik. Horregatik, legazpiar orori bertan parte hartzera animatzea gustatuko litzaidake, euskararen biziraupena gure eskuetan dagoelako.\nChe-ren irudia guztiz internazionala bihurtu zen bezala, gure herrian Gabinoren eta Gariren fotokonposaketarekin antzeko zerbait gertatu zelakoan nago. Bertan agertzen zena erabat zuzena dela uste dut “euskara baita euskaldun egiten gaituena”. Norberak euskararekin harreman mota desberdinak izan dituela esan genezake, aro guztiak ez baitira berdinak. Hori bai, hizkuntza bakoitzak bere unibertsoa du eta, arlo honetan, belaunaldi desberdineko euskaldunak antzeko bizipenak izan ditugula iruditzen zait.\nNire kide batek idatzi zuen bezala, euskara da euskal presoei geratzen zaigun errepublika independiente bakarra. Ingurune arrotz honetan, euskara erabiltzen dugun aldi bakoitzean, gure arbasoek zapaltzaile guztien aurrean euskararekiko erakutsi zuten atxikimendu bera gauzatzen ari garelakoan nago. Honen ondorioz, euskaraz idatzitako liburua irakurtzen dudanean, nire kideekin, lagunekin edo familiarekin euskaraz hitz egiten dudanean eta lau lerro hauek idazten ari naizen une honetan, espetxetik at nagoela sentsazioa dut. Hau da, gune independiente honetan murgilduta nabil, nahiz eta batzuk horrelakorik izatea ezinezkoa dela uste.\nHor kanpoan antzeko zerbait gertatzen dela iruditzen zait. ETB-1, Euskadi Irratia, Berria, Argia, Elhuyar, Ikastolak, Hitza eta hainbeste argitalpen euskaldun egon arren, guztiok dakigu gure hizkuntzaren etorkizuna ez dagoela erabat ziurtatuta. Beraz, euskaraz bizi ahal izateko burutzen dituzuen eginahal guztiak, gune independiente honen aldarrikapenean bihurtzen direla uste dut.\nEz nuke politikaren bide nahasietan erori nahiko, baina espainolek eta frantsesek gure hizkuntzarekiko daramaten jarrera ezezkorra guztiz nabarmena da. Bai irakaskuntza alorrean, bai euren telebistetan erabiltzen dituzten edukietan erdara da “benetako” hizkuntza bakarra.\nBaina, tira, euskaldun guztion artean gure hizkuntzak behar duen bultzada emateko gai izango garela sinetsi nahi dut. Hainbat jende sekulako lana egiten ari baita benetan horrela izan dadin, eta guztion esku dago norabide horretan zerbait egitearena.\nBeraz, neure animo guztiak ZingiZango-ko partaide guztientzat, egiten ari zareten lana guztiz funtsezkoa baita. Bere burua euskaldun jotzen duen orori, ahal den guztietan errepublika independiente honetan murgil dezala animatuko nioke.\nEz dakit internauta edo astronauta izatera heldu naizen, baina euskararen unibertsoko izarrak distiratsuagoak daudela iruditu zait. Azken finean, euskaldunen eskuan baitago hau benetan honela izan dadin.\nDemokrazia lezioak eman nahi izaten dizkigute ... Asier, 2008/03/05 22:47\nAupa Kepa, Zirraragarria izan da Aneren bizitza ... Arrieta-Tatiegi sendiak, 2008/05/25 22:05\nnik ere maite zaituztet eta errepresioaren ... begibakarrekoazeria, 2008/04/23 10:52\nEutsi gogor Kepa! Zure testuak irakurrita argi ... Beñat Aierbe, 2008/04/23 22:18


Galeper arrunt - Wikipedia, entziklopedia askea.\nEspeziea Coturnix coturnix\n8,2 g (pisua jaiotzean)\nGaleperra arrunta edo pospolina (Coturnix coturnix) Phasianidae familiako hegaztia da. Europa, Asia eta Afrikako eskualde askotan bizi den hegazti honek azpiespezie batzuk ditu. Gastronomian preziatua da oso, bere jaki eta arrautzagatik.\nGaleperra laborantza-lurretan ederki kamuflatzen den hegaztia da. Espezie migratzailea da, neguan Afrikara joaten delarik. Hori dela eta, populazioek gorabehera handiak jasaten dituzte urtean zehar.\nGalliformeen artean txikiena da, 17,5 cm inguruko luzera izaten du eta 70-155 g pisa ditzake. Diseinu kriptikoa dauka: oro har kolorazio marroia daukan arren, lerro marroi ilunak, zuriak, beltzak eta krema kolorekoak ageri zaizkio. Bekain zuri nabaria dauka eta lepoa argia da, zuria emeen eta gazteen kasuan eta ankla ilun batekin arren kasuan.\nDiseinuan dimorfismo sexuala egoteaz gain, tamainan ere nabaria da; oro har emeak arrak baino handiagoak izaten dira. Hego-zabalera arren kasuan 110-115 mm-koa da eta emeetan 107-116 mm-koa. Buztana 31-38 mm-koa da arretan eta 36-44 mm-koa emeetan.\nAutore batzuen arabera, gazteak helduetatik zenbait ezaugarri fenotipikoren arabera bereiz daitezke: lumaje orbaindua bularrean, mokoaren ertza arrosa, bekainetan kolorazio argiagoa eta irisa berdexka izaten da. Hazten joaten diren neurrian, txitak lumajer horixka galtzen joaten dira eta emeen antzeko kolorazio eta diseinua hartzen dute.\nBi subespezie ezagutzen dira: euroasiarra, galeper arrunta deritzona, (C. coturnix coturnix) eta japoniarra (C. coturnix japonica). Azken hau gatibutzan hazitako espeziea da eta galeper arruntarekin hibridatu daiteke.\nPaleartikoan dauka banaketa, Afrika iparraldetik Asia hego-ekialderaino. Hala ere, Afrika ekialdean eta hegoaldean, Madagaskarren eta Ozeano Indikoko zenbait irletan ere badira populazio batzuk. Oro har Iberiar penintsula osoan agertzen den arren, Kantauriar mendikatearen erdialdean eta kosta mediterraneoko gune lehorrenetan. Balearretan eta Kanariar irletan ere agertzen da.\nNeguan Afrikara emigratzen dute; Europa mendebaldeko populazioek Sahara hegoaldera, zehazki.\nGune irekietan agertzen da, orokorrean leku lauetan, itsas-mailatik 1.000 metroko altituderaino, nahiz eta zenbaitetan mendi altuetan ere agertzen den. Laborantza-lur (lehorrekoak zein ureztatutakoak), hainbat larreetan eta belardietan agertzen da, baina dentsitaterik altuenak penintsularen erdialdeko eta hegoaldeko zereal sailetan daude. Migrazioan zehar zenbait ingurunetan ager daiteke. Landaredi dentso eta altua du gustuko eta baso ertzak ekiditen ditu.\nNagusiki hazi basati eta zereal pikorrez elikatzen den arren, espezie orojalea dela esan liteke, intsektu txikiez eta beren larbez ere elikatzen baita, hala nola, kakalardoz, inurriz eta matxinsaltoz. Modu honetara, emeek txitak hazteko beharrezko proteina edukia eskuratzen dute.\nGaleperrak monogamoak izaten dira. Ugaltzeko lekura iristean, arrak emea erakartzeko lehenik emetik hurbilen dagoen hegoa lurrera erortzen utzi eta emearen inguruan dantza moduko bat egiteari ekiten dio, kantu leun bat egiten duen bitartean. Ondoren, emeak “gonbidapen kantu” baten bidez erantzuten dio kopula hasi aurretik.\nHabiak belarretan eraikitzen dituzte. Europan ugal-garaia maiatza erdialdetik abuztua bukaerara arte izaten da; Afrikan, berriz, irailetik martxora bitartean ematen da, nahiz eta Kenian urtaro lehorrean ugaltzen diren, urtarriletik otsailera. Urteko 2-3 errute izan ohi dituzte, 8-13 arrautzakoak Europan eta 6-13koak Afrikan. Arrautzak krema kolorekoak (eta orbainduak zenbaitetan) izaten dira, 2,5 cm eta 8,5 g ingurukoak. Emea izaten da inkubazioaz arduratzen dena (17-20 egun), baita txitak zaintzeaz ere. Gazteak 11 egunekin jada hegan egiteko gai dira eta urtebetera ugaltzeko gaitasuna dute.\nHegazti migratzailea da, oso hegaldi luzeak egiten dituena. Baina, neguko migrazioez gain, udaberriak eta udak aurrera egin ahala, plubiometriaren eta laborantza-lurretako baldintzen arabera, iparralderanzko migrazioak egiten ditu. Arrek bikote bila ere mugimendu luzeak egiten dituzte, behin emeek ugalketari hasiera emanda. Penintsulan badira neguko populazio batzuk eta badirudi ugaritzen ari direla (seo.org).\nEspezie monogamoa da. Arrak erakartzen du emea, baina ondoren emea izaten da habiak eraikitzeaz zein kumeen zaintzaz arduratzen dena. Espezieen arteko elkarrekintzak\nGaleperrak harrapari ugari ditu: sugeak, mofetak, armadiloak, arratoiak, erbinudeak, urtxintxak, azeriak, katamotzak, txakurrak, katuak, indioilarrak, beleak, eskinosoak, belatzak, hontzak, inurriak, etab. Hauen eraginagatik, arrautzen herena suntsituak izaten dira eta eklosiotik bi astetara, galeper txiten erdiak hil egiten dira.\nEuropan 2.800.000-4.700.000 ugal-bikote daudela estimatzen da, hau da, 8.400.000-14.100.000 indibiduo. Baina urtean zehar aldaketa handiak ematen dira populazioetan. Mehatxu nagusiak honakoak dira: habitataren aldaketa (laborantza-lurretan aldaketak, nekazaritzaren areagotzea), presio zinegetiko altua (milioi bat indibiduo baino gehiago ehizatzen dira urtean) eta kutsadura genetikoa, galeper japoniarraren zein hibridoen askapena dela eta.\n↑ a b c d e f Sociedad Española de Ornitología/BirdLife. (2008). Codorniz común. SEO/BirdLife.\nEspezieak: Coturnix coturnix\nOrriaren azken aldaketa: 27 abuztua 2020, 21:31.


Explicando lo que son la Makilas en Canadá Explicando lo que son la Makilas en Canadá\nHome Z-Universo Vasco Makilak zer diren azaltzen Kanadan\nBi urte pasatxo dira webgunean jaso genuela Makilei buruzko informazio bat (edo Makhilas) TF1 telebista frantsesak emana eguerdiko informatibo nagusian. Erreportaje horretan mintzo ziren euskal elementu tradizional horretaz, eta nola egiten diren lantoki horretan orain mendetako era, gai eta teknika berberekin.\nOrain Kanadako Internet atari Canoe-k (herrialdeko webgune garrantzizkoenetako bat) azaltzen die beren irakurleei zer diren, nola egiten diren eta zein esangura duten. Aurreko artikuluan aipatzen genuen familia berarekin hitz egin dute. Ainciart-Bergara familiak 150 urte eta gehiago egin ditu euskal bastoi eta sinbolo hau lantzen.\nOrain, orduan bezala, nabarmendu nahi dugu eta gure irakurle guztiekin partekatu, ez bakarrik Kanadan agerturiko informazioa, baita Iparraldeko etxe honek daukan webgunea ere. Esan dezagun bidenabar, asko gustatu zaigula eta horregatik nabarmendu nahi dugu nola hasten den Basque Country sailaren hasiera eskulangile hauen webgunean. Irakurleak zalantzarik izan ez dezan:\nLarressore (Larresoro) is found in the Labourd, one of the seven Basque provinces, grouped at the western end of the Pyrenees mountains\n(Larressore (Larresoro) se sitúa en una de las 7 provincias vascas, la del Labourd, casi al inicio de los Pirineos.)\nHistoria interesgarria da, nola iragan zen oinez ibiltzeko lagungarri eta defentsarako sistema izatetik, aginte edo onespen ikur izatera.\nCanoe -20/3/2015 – Kanada\nLe makhila, une canne de défense historique\nDepuis 150 ans, la famille Ainciart-Bergara, sur sept générations, fabrique la canne basque, le makhila, un objet artisanal devenu un hommage de marque offert par la France à des personnalités: la Reine Elisabeth, Winston Churchill, Jean-Paul II, Nelson Mandela et les présidents français, de Charles De Gaulle à François Hollande. Au Pays Basque, à Larressore, un village de 1700 âmes sur la route vers la Basse-Navarre, Saint-Jean-Pied-de-Port et la montagne pyrénéenne, l’atelier Ainciart-Bergara est «La Mecque» du makhila, une canne de marche et aussi de défense, avec, dissimulée dans son pommeau, une lame effilée qui servait autrefois aux bergers à se protéger des loups et d’éventuels agresseurs.\nPrevious articleCosta Rica-k interesa du Mondragon Taldean\nNext article“Bilbo – Munich” lineako hegazkin bat lur jotzeko zorian izan zen azaroan


MK-2866 salgai dauden hauts artxiboetan - Steroid Raws\nMK-2866 salgai dauden hautsak\n/Bloga/Mezuak "MK-2866 salgai dauden hauts" etiketak\nOstarine MK-5 hautsa erabiliz 2866 hobekuntzak\nDr. Patrick Young idatzi in MK-2866 batera 1 Iruzkina .\nMK-2866 hautsa den guztia 1. Zer da Ostarine MK-2866 hautsa? 2. Zer da Ostarine MK-2866 hautsa? 3. Nola funtzionatzen du Ostarine MK-2866 hautsa? 4. Ostarine MK-2866 hautsa. 5.Ostarine MK-2866 hauts dosia. 6.Top 5 Ostarine MK-2866 hauts 7 erabiltzeko prestazioak. Nola erabili Ostarine MK-2866 hautsa? 8.Side Ostarine MK-2866 hauts 9.Ostarine [...]\nIDRA-21 hautsa (22503-72-6)\nTriamcinolone azetonido hautsa (3870-07-3)


Talentua bilatzen duten Donostiako enpresen eta lan bila dabiltzan pertsonen topalekua.\nZER DA TALENTUAREN AZOKA ETA ZEIN DA ZURE HELBURUA?\nAzoka hau aukera bat da Donostiako enpresek eta ikerketa-zentroek pertsonekin konektatzeko, prestakuntza amaitu berri duten gazteak, langabetuak izateko edo beren lan-posizioa hobetzeko, eta lan-aukera berriak hurbiltzeko eta aurkezteko.\nZER ESKAINTZEN DU TALENTUAREN AZOKAK?\nTalentu Azokak hiriko empresa eta zientzia ehuna eta lan aukera bat edo orientazio profesionala aldatzea bilatzen duten kualifikatuak batzen ditu.\nNORENTZAT DA TALENTUAREN AZOKA?\nTalentuaren Azoka aukera bat da langabezian dauden, enplegua aldatu nahi duten edo lehen lan-aukera aurkitu nahi duten pertsona kualifikatu guztientzat.\nZER AURKI DEZAKEZU AZOKAN?\nTalentuaren Azokan parte hartzen duten enpresa eta zentroekin bildu ahal izango zara, eta, horrela, zer lanpostu huts dauden jakin ahal izango duzu. Kasu horretan, bai edo bai, beharrezkoa da aldez aurretik hitzordua eskatzea.\nZure lan ibilbidea orientatzeko aholkularitza behar baduzu, gure standean erantzungo dizugu.\nEra berean, jardunaldian zehar gaitasun pertsonalen inguruan izango diren tailer eta jardueretan parte hartu ahal izango duzu.\nENPRESA EDO ZENTROA NAIZ, ETA TALENTUAREN AZOKAN STAND BAT IZATEA GUSTATUKO LITZAIDAKE. NOLA HAR DEZAKET PARTE?\nTalentu Azokaren II. edizioa nolakoa izan zen jakin nahi duzu?\nIKUS ALBISTEA ETA ARGAZKIAK


barren.eus - 400eko langatik behera jarraitzen dute Elgoibarrek eta Mendarok, itxiera perimetralik gabe hortaz\nEgoerak pixka bat hobera egin du Gipuzkoan, eta Debabarrenean igarri da bereziki, Eibarrek, Mutrikuk, eta Ermuak eremu gorritik irtetea lortu baitute eskualdean. Bihartik aurrera ez dute itxiera perimetralik izango. Gipuzkoan, 5.000 biztanletik gorako herri bakarra dago eremu horian: Beasain. Eremu laranjan, berriz, lau herri daude orain; Andoian, Eibar, Elgoibar eta Mutriku. Gainerako herri handiek eremu gorrian eta itxiera perimeteralarekin jarraituko dute. Lurraldeko intzidentzia tasa 700eko langatik jaitsi da aspaldiko partez eta 664,58an dago gaur-gaurkoz.\nDebabarrena eskualdean 45 koronabirus positibo atzeman dituzte joan den asteburuan (aurreko asteburuan 78 izan ziren; eta, 103 aurreragokoan)\nHona Debabarrenako asteburuko datuak, herriz herri (apirilaren 30etik maiatzaren 2ra):\nDeba +7 (4 barikuan 3 zapatuan 0 domekan) 1265,36ko intzidentzia-tasa\nMallabia 0 672,27\nSoraluze +3 (1, 2, 0) 427,78\nErmua +8 (5, 3, 0) 399,53\nEibar +17 (12, 3, 2) 382,18\nMutriku +1 (1, 0, 0) 376,36\nElgoibar +9 (5, 2, 2) 337,9\nMendaro +1 (0, 0, 1) 378,25\nGIPUZKOA: +683 (281, 211, 191) 664,58\nJaurlaritzak 5.000 biztanletik gorako 47 herritan ezarriko ditu eremu gorriko udalerrei dagozkien murrizketak. Gasteiz eta Araba irten egin dira eremu gorritik, eta aldiz, sartu egin dira Bizkaiko lau herri: Arrigorriaga, Barakaldo, Galdakao eta Sopela.\nBirsorkuntza datuak behera egiten jarraitu du asteburuan, eta atzo 0,89ra jaitsi zen. Bestetik, ospitaleetan, 45 pertsona ingresatu dituzte azken orduetan, eta 715 dira guztira ospitaleratuta daudenak; horietatik 195, ZIUn (aurreko egunean baino sei gehiago).


Gauez aparkaleku moduan erabili ahal izango da Galtzarabordako futbol zelai bat | Herribizia\nGauez aparkaleku moduan erabili ahal izango da Pio Baroja ikastetxeko (Galtzarabordako) futbol zelaia. Udalak egindako auzo batzarren errondatik ateratako ondorioetako bat da aparkaleku berriaren hau.\nEkintza edo jardun politiko munizipala herritarren eta Udalaren arteko erantzukizun partekatu gisa ulertuta, pasa den legegintzaldian auzo batzarren praktikari ekin genion. Bi urtean behin egiten da ziklo hau eta Auzo Elkarteei auzotarren beharrak eta proposamenak Udalari helarazteko balio die.\nKonkretuki Galtzarabordako auzoan gobernu taldeari egin zitzaizkien eskaera eta ekarpen ezberdinen artean, Pio Baroja eskolako futbol zelaia gauean behintzat aparkaleku gisa erabiltzeko aukera izan zen. Beharrezkoak diren kontsulta eta ejekuziok arazorik ekarri ez dezan egin beharreko azterketen ondoren espazio hori bi funtzio horiek beteko dituen elkarbizitza espazio bihurtuko da. Hau da, egunean zehar kirol eta aisialdirako gunea izanen da, gauez, Miguel Zabaletan egiten den bezala, aparkaleku erabilera emanez. Modu honetan 55 bat plaza berri sortzen dira hurrengo ordutegietan:\nBihar bertan, uztailak 1, martxan jarriko da funtzionamendu berri hau. Lehenago egin ez bada jaien garapen normala errespetatzeagatik izan da, Auzo Elkarteak eskatu bezala, espazio hori hainbat ekintzetarako erabiltzen baita.\nBizarain liburutegia zabalik izango da uda guztian\nRamadaneko jatordu irekia eskainiko du bihar Urratsa Elkarteak Koldo Mitxelena ikastetxeko patio estalian


Hezkuntza eta Ikerketa - Albisteak - FUNDACION EDP\nAlbisteak Hezkuntza eta Ikerketa\n360ºko murgilketa Asturiasko prerromanikoan 22.06.2017\nEDP Fundazioak Oviedoko “Santullano, viaje al siglo IX” erakusketa babesten du.\nViva Nuestra Energía, Madrilgo Liburu Azokan 02.06.2017\nHilaren 3an eta 4an, larunbat eta igandea, hezkuntza programak dibertsioa eta energiari buruzko edukiak eskainiko dizkie 6 eta 10 urte bitarteko haurrei.\nJuan Ochoa Poeta ikastetxeko ikasleek Viva Nuestra Energía izeneko hezkuntza programan parte hartu dute 06.04.2017\nEDP Fundazioak sustatutako saio ibiltari horiek 6 urtetik 10 urtera bitarteko ikasleei bideratuak daude.\nViva Nuestra Energia hezkuntza-programa indartu du Fundación EDP fundazioak 10.03.2017 Asturias,\nKantabria eta Euskadiko 52 ikastetxetako 7.300 ikasle baino gehiagok parte\nhartuko dute ekimen horretan.\nEDP Fundazioaren bekak eskatzeko epea ireki da 09.09.2016\nIkasleek irailaren 12a eta 19a bitarte aurkez ditzakete eskabideak.\nEDP Fundazioko bekadunek beren diplomak jaso dituzte 07.07.2016\nEDP Fundazioaren beka-programan parte hartzen ari diren Oviedoko Unibertsitateko 175 ikaslek diplomak jaso dituzte. Konpainian prestakuntza jaso dutela egiaztatzen dute diploma horiek.\nEDP Fundazioak diplomak eman dizkie bekadunei 06.07.2016\nEkitaldia, bihar, osteguna, 10:30ean izango da Ekonomia eta Enpresa Fakultateko Areto Nagusian.\nUniversidad de Oviedo unibertsitateko 175 ikaslek beren prestakuntzari ekin diote EDP-n 14.10.2015\nUniversidad de Oviedo unibertsitateko 175 ikaslek, 30 espezialitate baino gehiagokoak, hilabete honetan hasi dira jardunean EDP Fundazioan, 2015-2016 ikasturteko prestakuntza-praktikak egiteko.\nEDP Renováveisek eta Fundación EDP fundazioak energia berriztagarriei buruzko UniversityChallenge 2015 sariak banatu dituzte Espainiako unibertsitarioen artean 13.10.2015\nUniversitat Politecnica de Catalunyako ikasleek aurkeztutako proiektua izan da irabazlea, Chiringuito renovable (txosna berriztagarria) izeneko lanarekin. Universidad de Cantabria eta Universidad de Oviedoko lanak bigarren eta hirugarren postuan geratu dira, hurrenez hurren.\nJoão Manso Neto, EDP Renováveiseko CEOa, izan da ekitaldiko buru.\nEDP Fundazioak milioi bat euro jarri du Oviedoko Unibertsitateko ikasleen prestakuntzarako 03.09.2015 EDP Fundazioak milioi bat euro jarri du Oviedoko Unibertsitateko ikasleen prestakuntzarako\nEDP Fundazioko bekadunek diplomak jaso dituzte 15.07.2015\nIkasturte honetan 30 unibertsitate-espezialitate baino gehiagoko ikasleak sartu dira.\nEDP Fundazioko bekadunek diplomak jasoko dituzte 13.07.2015\nEkitaldia uztailak 15ean, asteazkena, ospatuko da Oviedoko Unibertsitateko Ekonomia eta Enpresa Fakultateko areto nagusian.\nBigarren urtez jarraian, EDP Fundazioa StartInvova ekimenaren babesle aritu da.\nHasi da 2014 – 2015 ikasturteko beken programa 30.10.2014 Oviedoko Unibertsitateko 30 espezialitate baino gehiagoko 175 ikaslek 2014/2015 ikasturterako prestakuntza-praktiken aldiari ekin diote.\nEDP Renováveis eta EDP Fundazioak espainiar unibertsitarioei zuzendutako energia berriztagarrien 2014ko University Challenge sariak eman dituzte 08.10.2014\nProiektu irabazlea Madrilgo Juan Carlos Erregea Unibertsitateko ikasleek aurkeztutakoa izan da, "Development of an erosion resistant coating with self-healing properties for wind blades lana."\nEkitaldiaren buru gisa João Manso Neto egon da, EDP Renováveiseko zuzendari nagusia.\nEDP Renováveisek Aragoiko erkidegora darama TU ENERGÍA programa 22.05.2015\nEDP Renovéveisek (EDP Renováveis, Euronext: EDPR), energia berriztagarrien sektoreko mundu mailako liderrak, TU ENERGÍA (Zure Energia) hezkuntza-programa garatu du Aragoiko erkidegoan, eta harrera ezin hobea izan du.\nEDP Fundazioak eta EDP Renováveis konpainiak Green Education 2014 bekak atera dituzte 01.10.2014 EDP Fundazioak Green Education izeneko laugarren beka-programarako deialdia egin du. Programa EDP Renováveis konpainiak kudeatzen du, finkatuta dagoen gune geografikoetan. Beken helburua da kalifikazio onak dituzten eta baliabide ekonomiko eskasak dituzten familietatik datozen ikastetxeetako edo unibertsitateko ikasleei ikasketa-poltsak ematea.\n2014/2015 ikasturteko Beken Programa martxan da 01.09.2014\nOviedoko Unibertsitateko 175 ikaslek parte hartuko dute EDP FUNDAZIOAk 2014-2015 ikasturterako prestatu duen beken programan.\nOviedoko Unibertsitateko errektoreak EDP Fundazioaren 170 bekaduni baino gehiagori diplomak entregatzeko ekitaldia zuzendu zuen 18.07.2014 Oviedoko Unibertsitateko errektoreak, Vicente Gotor-ek eta EDP Fundazioaren zuzendariak, Nicanor Fernándezek, EDP Fundazioaren beken programan parte hartzen duten 170 ikasleri baino gehiagori diplomak entregatzeko ekitaldia zuzendu zuten.\nEDP Renováveis-ek Albaceteko probintzian garatu duen TU ENERGÍA hezkuntza-programa bukatu da 12.05.2014\nTU ENERGÍAk 50 eskola-jardunaldi egin ditu Albaceteko probintziako hainbat ikastetxetan 2014ko otsailetik maiatzera, eta 3.862 eskola-ikaslek parte hartu dute guztira programa honetan.\nEDP Renováveis-en programa honek irakasleen, alkateen eta Autonomia Erkidegoaren Hezkuntza Saileko kideen gorespena lortu du.\nEDP Renováveis konpainia Ikerketa Zentro Publikoekin konprometitu da, EDP Fundazioaren eta Malagako Unibertsitatearen artean sinatutako hitzarmenari esker 05.05.2014 EDP Renováveis konpainiak garatutako ekintzen esparruan, EDP Fundazioak Ikerketa Zentro Publikoak babesten eta ingurumenaren arloko ekimenak sustatzeko konpromisoa betetzen jarraitzen du; hala bada, joan den maiatzaren 5ean hitzarmen bat sinatu zuen Malagako Unibertsitatearekin, sai arreen eta beste hegazti harkaiztar batzuen arteko erlazioa ikertzeko.\nEDP Fundazioak babestu ditu Gizarte, Hezkuntza eta Garapena izeneko GKEak antolatutako hainbat udaleku 01.05.2014 EDP Renováveis konpainiak garatutako ekintzen esparruan, EDP Fundazioak 2014. urtean babestu ditu Gizarte, Hezkuntza eta Garapena izeneko GKEak (SED) antolatutako hainbat udaleku.\nIkerketa Biosanitarioko Fundazioa, martxan da 24.04.2014\nAsturiasko Ikerketa eta Berrikuntza Biosanitariorako Fundazioa (Finba) atzo eratu zen Oviedon, eskualdeko gobernuaren eta Oviedoko Unibertsitatearen babesarekin.\nEDP Renovables erakundeak “Zure Energia” hezkuntza-programa martxan jarri du 10.02.2014\nEDP Renovables (EDPR) erakundeak “Zure Energia” hezkuntza-programa martxan jarri du, umeei energia berriztagarriek gure eguneroko bizitzan duten garrantzia eta energia-iturri berriztagarrien eta fosilen arteko desberdintasunak azaltzeko.\nStar Innova, espiritu ekintzailearen saria 29.01.2014\n10 talde finalistek negozio-planak azaldu zituzten “elevator pitch” teknikaren bitartez.\nDIPC topaketak 07.10.2013\n2013ko ekitaldian eta DIPCren Zientziari buruzko komunikazio programaren barnean, Gizartearen eta Zientziaren artean elkarrizketa arina bultzatzen laguntzea helburu duena.\nEDP Fundazioak 175 beka eskainiko ditu Oviedoko Unibertsitateko ikasleentzat 30.08.2013\nOviedoko Unibertsitateko errektoreak EDP HC ENERGÍA Fundazioaren 150 bekaduni baino gehiagori diplomak entregatzeko ekitaldia zuzendu zuen 19.07.2013\nEDPRk Cerros de Radonako parkeko ateak ireki dizkie UNEDeko ikasleei 12.07.2013\nEDP Renováveisek ateak ireki zizkien UNEDeko ikasleei ekainaren 28an, eta ongietorria egin zien Cerros de Radonako parke eolikora, Medinacelin (Soria).


“The World’s 50 Best zerrendaren ekaineko zeremoniak aukera eman zigun aste horretan gastronomiaren munduko hiriburua izateko, eta bide horretatik jarraitu nahi dugu bi sukaldari berezi gonbidatuz, gure hirira haien sukaldeak hurbilduz gastronomiaren maitaleek gozatu dezaten. 2019an lanean jarraituko dugu Bilbo mundu mailako gastronomian aktiboa izaten jarraitzeko. Josean Alija\nMitsuharu ‘Micha’ Tsumurak Neruara hurbilduko du nikkei sukaldaritza, hau da, berak hain ondo irudikatzen duen fusio peruano-japoniarra. Bi kultura horien osagaiak elkarren artean osagarri dira, elkarrekin egoteko jaio balira bezala. Sukaldaritza zintzoa da, testura eta zapore paregabeak uztartzen dituena. The World’s 50 Best Restaurants zerrendaren arabera, bere jatetxea, Maido, Latindar Amerikako zerrendan lehena da eta mundukoan 7. postuan dago. “Japonian ‘ongietorri’ esateko modu desberdinak daude, baina ez dago ‘Maido’ hitzak bezalako zentzua duen beste adierazpenik. Jatetxearen izena izateaz gain, gonbidatuak etxean bezala egoteko sentimendua ere islatzen du.\nEsloveniako Ana Ros sukaldariak Bilbora hurbilduko ditu teknika berrienekin sukaldatuta dauden bere herrialde txikiaren osagai tradizionalak. Ros sukaldari autodidakta da eta bere sukaldaritza erabili nahi du urtaroak, ingurua, bere izakera, bidaiak eta feminitatea islatzeko. Bere asmoa, berezoengan sorpresa eragitea da, eta horretarako, testura eta zaporeekin jokatzen du. 2017an munduko emakume sukaldaririk onena bezala izendatua izan zen The World’s 50 Best Restaurants zerrendan eta aurten, lehen aldiz, bere jatetxea zerrenda horretan sartu da, 48. postuan.


Legezkanpoko pista Jaizkibelen / Pista ilegal en Jaizkibel ~ Andoaingo Eguzki Taldea\nLegezkanpoko pista Jaizkibelen / Pista ilegal en Jaizkibel\n8:11 GARRAIOAK Iruzkinik gabe\nEGUZKIK MUKITAR-MUTTAR-EN (LEZO, JAIZKIBEL, RED NATURA 2000) IREKITAKO PISTAK INGURUMENEAN ERAGINDAKO KALTEA SALATU NAHI DU.\nJaizkibelgo lehenengo eta bigarren dorre optikoen artean dauden mendi belardiak ezagutzen dira Mukitar-Muttar izenez, zeina Lezoko udalerriaren zati izateaz gain, NATURA 2000 Sarean dauden babestutako lurrak diren. Inguru honek, bai Oiartzungo aran aldera eta baita Pasaiako itsasadarreko paduretara duen ikuspegiak ematen dion izaera estrategikoa ikusirik, 2011 eta 2012an zehar indusketa arkeologikoak egin dira, historiaurreko gizakiaren presentziaren frogak topatu direlarik.\nDuela gutxi, mendi bide edo pista bat ireki dute zeinak Pasaia aldetik abiatuta harkaitz gunea, zuhaixka gunea eta belardia igarotzen dituen (Espainiar ejerzitoak okupatuak), Mukitar-Muttar-era iritsi arte, non harkaitz artean zulo ikaragarri bat egin den, ibilgailuak belardira sartu ahal izateko.\nEguzkikook uste dugu ez dagoela inongo arrazoirik halako mendi bide bat irekitzeko, are gehiago, ez da inongo azterketarik egin aurrera eramandako lan horiek habitat naturalaren, hala nola fauna eta landare espezieen kontserbaziorako beharrezkoak diren jakiteko. Eta guzti hau Jaizkibel bezalako inguru babestu batean aurrera eraman da eta gainera administrazioaren baimenik gabe.\nIngurumenean eragindakok kalteak hainbat dira: lurraren galera, harkaitz guneen suntsiketa, habitatak aldatzea, paisaia naturalaren artifizializazioa, agian garrantzizko gune arkeologikoa kaltetu izana, GR 121 eta Talaia bideari eragina e.a.\nGuzti honengatik, zuzenki eragiten dioten erakundeei (Foru Aldundia eta Pasaia naiz Lezoko Udalei), esku-hartzeko eskatzen diegu eta arduradurak, eragindako kalteak bere onera ekar ditzatela, habitatak eta ingurumen legediaren betearazpena berreskuratuz, hau da Mukitar jatorrizko egoerara ekartzera behartu ditzatela. Administarzioa Jaizkibel babestearen arduraduna da, beraz egindako arau hausteak ikertu behar ditu dagokion zigorra ezarriz, arau hausleak libre irten ez daitezen.


Batzar Bereziak - Wikipedia, entziklopedia askea.\nBatzar Bereziak Arabako eta Gipuzkoako foru-erakundeak izan ziren. Batzar Nagusien mendekoak ziren, eta herrialdean suertatzen ziren arazo larriei erantzuna ematea zuten helburu. Bizkaiak ez zuen honelako erakunderik izan.\nArabako Batzar Bereziak zazpi ordezkarik osatzen zituzten; herrialdeko zazpi taldek bana aukeratzen zuten batzarkideen artean. Batzar Bereziak azaroan biltzen ziren eta, besteak beste, Batzar Nagusi Berezietara deitu, artxiboa zaindu, ermandadeetako ordezkarien kudeaketa ikuskatu, Batzar Nagusien aginduak bete, munta gutxiko gastuak bideratu eta, ahaldun nagusia kanpoan zenean, haren lekua hartzeko ahalmena zuten.\nGipuzkoako Batzar Bereziak Batzar Nagusiek bilkurarik ez zuten garaian biltzen ziren. Bertara biltzen ziren Batzar Nagusietako kide guztiak. 1457ko Ordenantzetan Batzar Bereziak Usarragan —Bidanian— eta Basarten —Azkoitian— egin behar zirela erabaki zen. Geroago, XVII. mende arte, Bidanian eta Azkoitiko parrokia elizetan egin ziren. Handik aurrera Gipuzkoako Diputazioak egoitza zuen herrian egin ziren.


Zerbitzu Profesional eta Enpresarialen negozio-zifra Euskal AEn %8,5 hazi zen 2016an\nHomeGaiakJarduera profesionalak eta zerbitzu lagungarriakPrentsa Oharrak Zerbitzu Profesional...\nZERBITZUEN ESTATISTIKA. JARDUERA PROFESIONALAK ETA ZERBITZU LAGUNGARRIAK 2016\nSektorean 123.000 pertsona aritu ziren, aurreko urtean baino %3,9 gehiago\n2016an, Eustaten datuen arabera, Zerbitzu Profesional eta Enpresarialen sektoreak 9.187 milioi euro fakturatu zituen, aurreko urtean baino %8,5 gehiago. Sektorean bi hauek daude: jarduera profesionalak, zientifikoak eta teknikoak; eta jarduera administratiboak eta zerbitzu lagungarriak.\nBestalde, enplegua %3,9 hazi da, 123.042 pertsona orotara izanik 2016an, Euskal AEko ekonomiaren enplegu guztien %11,9 urte horretarako. Aldi bererako, establezimenduen kopuruan ez da kasik aldaketarik izan —%0,5 gehiago—, 28.436 establezimenduetara iritsita.\nZerbitzu Profesional eta Zerbitzu Lagungarrien barruan, nagusi da Jarduera profesionalak, zientifikoak eta teknikoak izeneko dibisioa —zeinetan bilduak dauden azpisektore hauek: Jarduera juridikoak eta kontabilitatekoak, Arkitekturako eta ingeniaritzako zerbitzuak, Ikerketa eta garapena, Publizitatea eta merkatu-azterketak eta Bestelako jarduera profesionalak— establezimenduen kopuruari doakionez, guztizkoaren %78,9, eta fakturazioari doakionez, %66,5, nahiz eta ez duen biltzen guztizko enpleguaren erdia, %48,6.\nDibisio horrek hobetu ditu 2016an bai negozio-zifra, %9 gehiago, bai enplegua, %3,6 gehiago, establezimendu-kopuru ia berarekin (%0,6). Nabarmena da, azken bosturtekoaren bilakaeraren barnean, azken urte horretako hazkundea negozio-zifran: 2012 eta 2016 artean negozio-zifra %10,4 gehitu zen, baina azken urtean %9. Bosturtekoaren amaieran %2,9ko gehikuntza dago enpleguan, eta %5,7koa establezimenduetan.\nEmaitzak xehatuz eta jardueretan sakonduz, eta Jarduera profesionalak, zientifikoak eta teknikoak delako dibisioaren barnean, nabarmendu egiten dira jarduera-adar hauek: Jarduera juridikoak eta kontabilitatekoak eta Arkitekturako eta ingeniaritzako zerbitzuak. Fakturazioa antzerakoa dute, 2.632 milioi euro lehenak eta 2.248 milioi euro bigarrenak, eta bien artean dibisioaren negozio-zifraren ia %80 dute, establezimendu guztien %75,6 edukita eta enpleguaren %70,1. Aurreko urtearen aldean, 2015, bi adarrak hazi ziren bai negozio-zifran —%12,1 Arkitekturako eta ingeniaritzako zerbitzuak eta %6,8 Jarduera juridikoak eta kontabilitatekoak— bai enpleguan —%3,4 Jarduera juridikoak eta kontabilitatekoak eta %3 Arkitekturako eta ingeniaritzako zerbitzuak—, baina kasik ez zen aldaketarik izan (%0,3) establezimendu-kopuruan Jarduera juridiko eta kontabilitatekoetan eta, aldiz, Arkitekturako eta ingeniaritzako zerbitzuetan %1,3ko jaitsiera izan zen.\nGainerako hiru adarretako bitan jokaera positiboa dago fakturazioan: Ikerketa eta garapenean, non %15,4ko hazkundea dagoen, eta Bestelako jarduera profesionalak delakoan, non %10,7koa den hazkundea. Aldiz, Publizitatea eta merkatu-azterketak izenekoan %1eko jaitsiera gertatu da. Halaz ere, hirurak hazi dira bai enpleguan bai establezimendu-kopuruan. Bestelako jarduera profesionaletan (zeinetan, besteak beste, dauden bilduak Diseinuko, Argazkigintzako, Itzulpengintza eta interpretazioko eta Albaitaritzako jarduerak) %5 hazi da enplegua eta %3,1 establezimendu-kopurua, Ikerketa eta garapenean %9,3 hazi da establezimendu-kopurua eta %4,7 enplegua, eta Publizitatea eta merkatu-azterketak izeneko adarrean %2,6 eta %3,2 hazi dira, hurrenez hurren, establezimendu-kopurua eta langile okupatuena.\nBestalde, Jarduera administratiboen eta zerbitzu lagungarrien dibisioan ere gertatu da hazkunde nabaria 2016an negozio-zifran, %7,5 gehiago, eta enpleguan, %4,3 gehiago, baina establezimendu-kopuruan atzera egin da apur bat (-%0,2). Establezimenduetan 2016. urtean izaniko galera txiki hori egonkortzera datorke 2012 eta 2016 artean gertatutako galera, denbora-tarte bat non establezimendu-kopurua %9,9 murriztu baita. Aldi bererako bai enpleguak bai fakturazioak antzeko eboluzioa dute: %7,4 gehiago enpleguan eta %7,2 gehiago negozio-zifran.\nDibisio hori Jarduera profesional eta zerbitzu lagungarri guztien %33,5 da negozio-zifran, %51,4 enpleguan eta %21,1 establezimendu-kopuruan.\nAzpisektore horren barnean nabarmena da, guztizkoan duen parte-hartzeagatik, Bestelako zerbitzu-jarduerak izeneko adarra (Segurtasun eta ikerketako jarduerak, Eraikinetako eta lorezaintzako zerbitzuak eta Enpresentzako jarduera lagungarriak), zeinek biltzen dituen azpisektorearen enpleguaren eta establezimendu-kopuruaren lau parteetatik hiru (%76,9 eta %73,4, hurrenez hurren). 2016an izan duen bilakaera positiboa izan da langile okupatuei dagokienez, %3,4 hazi baitira, eta bereziki fakturazioari fagokionez, zeren %6,8 hazi baita, eta dibisioaren fakturazioaren %55,9 da. Establezimendu-kopuruan ez da aldaketarik egon batere (%0) 2015aren aldean, galera etengabeak eduki dituen bosturteko bati amaiera emanez, eta 2012tik %8,2ko galera izan da establezimenduetan azkenean.\nBestelako zerbitzu-jarduerak alde batera utzita, beste adar batzuk zeinek eduki duten gehikuntza positiborik fakturazioan dira Bidaia-agentziak (%11ko gehikuntza) eta, bereziki, Enpleguarekin uztartutako jarduerak (%17,2); bietan izan da, gainera, hazkunde-tasa bera enpleguan (%8,8) eta biek dute aurreko urtean baino establezimendu gehiago (%1,4 gehiago lehenak eta %2,1 gehiago bigarrenak).\nEstablezimenduen tamainaren zehaztasunak, enpleguaren arabera, informazio gehiago du ematen: Hasteko eta bat, mikroenpresak, 10 langile baino gutxiagoko establezimenduak, establezimendu guztien %94,4 dira, langile okupatuen %35,5 dute biltzen eta sektorearen fakturazioaren %42,9 daukate. Enpresa txikiek (10-49 langile) establezimenduen %4,4 dute, sektorearen enpleguaren %20,8 eta, 2016an, fakturazioaren %28,1 Jarduera profesional eta zerbitzu lagungarrietan oro har. Azkenik, 50 langile edo gehiagoko enpresek guztizkoaren %29,1 fakturatu zuten, enpleguaren %43,8 zuten eta establezimenduen %1,2.\nLurraldeka, 2016an hiru lurraldeek izan zuten aldeko bilakaera bat xerkaturiko adierazle nagusietan: Alde handienak fakturazioarekin daude lotuak. Bizkaiak du posiziorik aldekoena, sektorean oro har izaniko salmentetan %10,4ko hazkundea eduki zuelako; ondoren Gipuzkoa dator, %6,5eko hazkundearekin; eta gero Araba, %3,7koarekin. Oso antzekoa da enpleguan izaniko eboluzioa hiru lurraldeetan: Bizkaian eta Gipuzkoan erregistro bera dago, %3,8 gehiago enpleguan; Araban, aldiz, %4,7koa da gehikuntza. Azkenik, establezimenduen kopuruan aldaketak urriak dira Gipuzkoan eta Araban, %0,8 gehiago bi lurralde horietan, eta are urriagoak Bizkaian, %0,2 gehiago.